title: Markus Piispanen

text: Piispanen siirtyi kaudeksi 2017–2018 vuoden mittaisella sopimuksella kansainvälisen Alps Hockey Leaguen slovenialaisjoukkue HDD Jesenicen riveihin. Hän oli joukkueen paras pistemies ja syöttäjä tehoilla 11+33=44. Piispanen voitti myös koko liigan tehotilaston lukemalla +32. Hän edusti Jeseniceä kauden aikana myös Slovenian liigassa, jossa Piispanen voitti kauden päätteeksi mestaruuden. Kaudeksi 2018–2019 hän siirtyi vuoden mittaisella sopimuksella Ranskan toiseksi korkeimmalle sarjatasolle FFHG Division 1:n Albatros de Brestiin.


title: Markus Piispanen

text: Piispasen isoveli Arsi on pelannut urallaan yli 400 SM-liigaottelua ja hän pelaa nykyään Ruotsin toiseksi korkeimmalla sarjatasolla HockeyAllsvenskanin IK Oskarshamnissa. Markuksen kaksoisveli Petrus on pelannut myös jääkiekkoa.


title: Manuel Ruiz Zorrilla

text: Manuel Ruiz Zorrilla (1834 Burgo de Osma – 13. kesäkuuta 1895 Burgos) oli espanjalainen poliitikko, joka toimi Espanjan pääministerinä vuosina 1871 ja 1872–1873.


title: Manuel Ruiz Zorrilla

text: Zorrilla oli koulutukseltaan lakimies. Hänet valittiin vuonna 1856 ensi kerran cortesiin, jossa hän liittyi edistyksellisiin. Osallistuttuaan epäonnistuneeseen kansannousuun kesäkuussa 1866 hän joutui pakenemaan Ranskaan. Vuoden 1868 vallankumouksen jälkeen hänestä tuli väliaikaisen hallituksen yleisten töiden ministeri ja kesäkuussa 1869 oikeusministeri. Tammikuussa 1870 hänet valittiin cortesin puhemieheksi. Zorrilla tuki Aostan herttua Amadeusta Espanjan uudeksi kuninkaaksi ja johti espanjalaista valtuuskuntaa, joka kävi Firenzessä tarjoamassa tälle Espanjan kruunua. Amadeuksen tultua kuninkaaksi vuoden 1871 alussa Zorrilla nimitettiin opetusministeriksi. Hän toimi myös pääministerinä heinäkuusta lokakuuhun 1871 ja uudelleen kesäkuusta 1872 helmikuuhun 1873. Kuningas Alfonso XII:n noustua valtaistuimelle vuonna 1875 Zorrilla joutui lähtemään maanpakoon tasavaltalaisten esiintymistensä vuoksi. Tämän jälkeen hän toimi vuosien ajan Espanjan tasavaltalaisten johtavana äänitorvena, pääasiassa Ranskasta käsin. Hänet tuomittiin poissaolevana kuolemaan osallisuudestaan vuonna 1884 puhjenneeseen sotilaskapinaan. Vuonna 1894 hänet armahdettiin ja hän palasi Espanjaan, jossa kuoli jo seuraavana vuonna.


title: Willys Go Devil -moottori

text: Willys L134, lempinimeltään Go Devil on Willys-Overland Motorsin vuosina 1937 – 1952 valmistama nestejäähdytteinen, nelisylinterinen rivimoottori. Moottorin kenties tunnetuin käyttösovellus oli II maailmansodan aikana liittoutuneiden joukkojen käyttöön toimitetun Willys MB -auton voimanlähteenä. Moottori oli käytössä Willysin valmistamissa ajoneuvoissa jo vuodesta 1937 lähtien ja yhtiö valmisti viimeiset tällä moottorilla varustetut autonsa vuonna 1952. Lisenssivalmisteena moottori oli käytössä vuoteen 1966 saakka.


title: Willys Go Devil -moottori

text: Vuonna 1940 Willys-Overland -yhtiö valmisti kaksi nelivetoista "Willys Quad" -nimistä, kevyen tiedustelu- ja komentoauton prototyyppiä, osallistuakseen niillä Yhdysvaltain armeijan järjestämään suunnittelukilpailuun. Prototyyppien voimanlähteenä toimi yhtiön melko tuore "L134"-sivuventtiilimoottori ja tämä osoittautui oivaksi ratkaisuksi. Vaikka Willysin tyhjäpaino ylitti asetetut rajat, sen moottorin suorituskyky peittosi muiden kilpailuun osallistuneiden valmistajien vastaavat, ja tämä käänsi tilanteen Willysin eduksi.


title: Willys Go Devil -moottori

text: Moottorin suunnittelusta vastasi Willysin silloinen pääinsinööri Delmar "Barney" Roos. Hänen lähtökohtanaan oli Willysin 48-hevosvoimainen henkilöauton moottori, jota hän muokkasi sekä rakenteeltaan kestävämmäksi että tehokkaammaksi. Hänen suunnitelmillaan moottorin tehoksi nostettiin 60 SAE-hevosvoimaa @ 4000 rpm ja vääntömomentiksi 105 lb·ft (142 Nm) @ 2000 rpm. Nämä molemmat arvot ylittivät armeijan asettamat arvot reilusti.


title: Willys Go Devil -moottori

text: Vuodesta 1950 alkaen "L134"-moottoria alettiin korvata Willys Hurricane sekaventtiilimoottorilla.


title: Al-Qa’im

text:
Qaim eli al-Qa’im (tai al-Qaim, al-Ka’im, al-Kaim; ) on rajakaupunki Länsi-Irakin Anbarin maakunnassa, Eufratjoen etelärannalla, Syyrian rajalla. Maakuntakeskus Ramadi sijaitsee kaupungista on linnuntietä 239 kilometriä ja pääkaupunki Bagdad 336 kilometriä itäkaakkoon.
Rajakaupunki on yksi kolmesta virallisesta Irakin ja Syyrian välisistä maanteiden rajanylityspisteistä ja on strategisesti tärkeä. Kaupungissa on sementtitehdas ja sinne johtaa myös rautatie. Kaupungin etelälaidalla on 317,9 metriä korkea Husaiban televisiolähetinmasto. Al-Qaimin piirikunnassa viljellään maata Eufratin varrella, ja seudun maaperää on kuvattu ravinteikkaaksi.


title: Al-Qa’im

text: Qaimin kaupunki on Anbarin maakunnan Qaimin piirikunnan hallintokeskus. Vuoden 2014 tammikuussa Qaimin piirikunnassa arvioitiin asuvan 10 prosenttia koko maakunnan väestöstä (1,482 milj. as.) eli noin 150 000 ihmistä. Samaan piirikuntaan kuuluva Karabilan kaupunki on kasvanut kiinni al-Qaimin taajaman itäosaan.


title: Al-Qa’im

text: Qaimin seudun fosfaattikaivoksen yhteyteen rakennettu, vuonna 1984 toimintansa aloittanut lannoitetehdas teki Irakin omavaraiseksi lannoitteiden osalta. Osa lannoitetehtaan tuotannosta vietiin ulkomaille. Yhdysvaltojen mukaan osa laitoksesta muutettiin sittemmin uraanin rikastuslaitokseksi ja laitoksen vuosina 1984–1990 rikastamaa uraania käytettiin Irakin ydinaseohjelmassa. Persianlahden sodan aikana vuonna 1991 uraanin rikastuslaitos tuhottiin.


title: Al-Qa’im

text: Irakin sodan aikana kaupunki oli raskaiden taistelujen kohteena keväällä 2005 sen jälkeen, kun joukko asemiehiä oli ensin pakottanut kaupungin poliisijoukot jättämään kaupungin.


title: Al-Qa’im

text: Kesäkuussa 2014 ääri-islamistisen Isisin taistelijat ottivat kaupungin hallintaansa. Muutamaa päivää aiemmin Syyrian puolelta tulleet Vapaan Syyrian armeija ja al-Nusran rintama olivat vallanneet kaupungin Irakin hallinnolta. Väkivaltaisuuksien johdosta monet seudun asukkaista ovat paenneet kotiseudultaan. Isisiä vastaan taistellessaan Yhdysvaltain johtamien Nato-maiden liittouma on tehnyt monia ilmaiskuja Qaimin seudulle. Irakin armeija uutisoi vallanneensa al-Qaimin 3. marraskuuta 2017. Kaupunki oli viimeinen Isisin hallitsema Syyrian ja Irakin välinen rajanylityspaikka.


title: Juan Bautista Topete

text: Juan Bautista Topete y Carballo (24. toukokuuta 1821 Tlacotalpan, Meksiko – 31. lokakuuta 1885 Madrid) oli espanjalainen amiraali, joka osallistui vuoden 1868 vallankumoukseen.


title: Juan Bautista Topete

text: Topete toimi laivaston komentajana Espanjan–Marokon sodassa vuonna 1860. Vuodesta 1867 hän palveli kontra-amiraalin arvoisena Cádiziin sijoitetun laivastoeskaaderin komentajana. Syyskuussa 1868 Topete ryhtyi yhdessä eräiden muiden kanssa johtamaan vallankumoukseksi paisunutta kapinaa, jolla kuningatar Isabella II syrjäytettiin. Lokakuussa 1868 perustetussa uudessa väliaikaisessa hallituksessa hän toimi meriministerinä vuoteen 1871 asti, ja oli uudelleen samassa tehtävässä lyhytaikaisesti vuosina 1872 ja 1874. Topete tuki ranskalaista Montpensierin herttuaa Antoine d’Orléansia Espanjan uudeksi kuninkaaksi. Topete vetäytyi politiikasta Alfonso XII:n noustua valtaistuimelle vuonna 1875.


title: Cha Cha Cha (elokuva)

text: Cha Cha Cha on Mika Kaurismäen ohjaama suomalainen elokuva vuodelta 1989. Se oli ensimmäinen Kaurismäen kolmesta vuonna 1989 ensiesityksensä saaneesta elokuvasta. "Cha Cha Chan" tarina kertoo klassisen roolinvaihdon, jossa alkoholistista tehdään liikemies ja liikemies puolestaan joutuu asumaan siltojen alle. Elokuvan tuottivat Villealfa Filmproductions sekä ruotsalainen Svensk Filmindustri.


title: Cha Cha Cha (elokuva)

text: "Cha Cha Cha" kuvattiin noin kahdessa viikossa syksyllä 1988 ja yhdeksi sen tekemisen motiiviksi on kerrottu Matti Pellonpään hampaiden korjaus. Elokuva sisältääkin kohtauksen, jossa hänen hampaansa laitetaan kuntoon. Muissa pääosissa nähdään Kari Väänänen ja Sanna Fransman. Juonella on kytköksiä todellisuuteen, sillä elokuvan tavoin myös oikeassa elämässä Väänäsen ja Pellonpään ystävyys oli rikkoutua Sanna Fransmanin takia. Hän oli aikaisemmin Pellonpään seurustelukumppani, mutta myöhemmin Väänänen ja Fransman avioituivat. Muusikkona tunnetuksi tullut kahdeksanvuotias Siiri Nordin tekee elokuvassa lapsiroolin.


title: Cha Cha Cha (elokuva)

text: Siltojen alla asuva alkoholisti Matti (Matti Pellonpää) saa Amerikan tädiltään perinnön, mikäli osaa käyttäytyä ja olla juomatta, kun täti saapuu Suomeen. Matin paras ystävä autokauppias Kari (Kari Väänänen) tarjoaa hänelle apuaan, mikäli saa puolet perinnöstä ja näin miehet vaihtavat osiaan parin viikon ajaksi.


title: Mustamaalattu

text: Mustamaalattu () on norjalainen draamasarja, joka on saavuttanut kansainväliseen suosion. Sarja alkoi Norjassa TV 2 -kanavalla maaliskuussa 2015. Suomessa sarjan esittäminen alkoi 12. marraskuuta 2015 MTV3-kanavalla. Toinen kausi alkoi Suomessa 7. maaliskuuta 2017.


title: Mustamaalattu

text: Sarja kertoo norjalaisesta liikemiehestä Aksel Borgenista (Nicolai Cleve Broch), joka asuu Aasiassa vaimonsa ja poikansa kanssa. Akselilla on kuitenkin synkkä menneisyys, josta hän ei ole kertonut läheisilleen. Norjassa, piskuisessa kotikylässään Lifjordissa Aksel oli sukunimeltään Nilsen ja hän oli 20 vuotta sitten syytettynä tyttöystävänsä Karinen murhasta. Istuttuaan vuoden vankilassa hänet kumminkin vapautettiin. Kyläläiset ja erityisesti uhrin äiti Eva Hansteen (Lena Endre) ovat sitä mieltä, että Aksel murhasi Karinen. Kun Aksel saa kuulla, että Lifjordin suurin työllistäjä, Eva Hansteenin luotsaama Solar Tech on konkurssin partaalla, matkaa hän Norjaan 20 vuoden tauon jälkeen yhtiötä pelastamaan.


title: Mustamaalattu

text: "Mustamaalattu" keräsi keskimäärin katsojia Norjassa 0,8 milj. per jakso ja Ruotsissa 1 milj. per jakso.


title: Mustamaalattu

text: Katsojamäärät Suomessa:


title: Bobur Šokiržonov

text: Bobur Šokiržonov (, s. 5. joulukuuta 1990 Taškent) on uzbekistanilainen keihäänheittäjä. Šokiržonov on 190 senttimetriä pitkä ja painaa 84 kilogrammaa.


title: Bobur Šokiržonov

text: Šokiržonov osallistui vuoden 2008 kesäolympialaisiin jääden kuitenkin karsintaan. Lokakuussa 2015 hän heitti Tadžikistanin pääkaupungissa Dušanbessa uuden ennätyksensä 84,14. Saman vuoden Aasian-mestaruuskilpailuista Wuhanista Šokiržonov saavutti hopeaa tuloksella 79,09.


title: Aluerakentaminen

text: Aluerakentaminen tarkoittaa jonkin alueen rakentamista niin, että kokonaisuus on toteutettu suunnitelmallisesti.


title: Aluerakentaminen

text: Ensimmäisiä aluerakentamiskohteita Suomessa olivat Helsingin Puu-Käpylä 1920-luvulla ja Olympiakylä 1930-luvulla, sekä myöhemmin Espoon Tapiola 1950-luvulla. 1960- ja 1970-luvuilla aluerakentaminen perustui kuntien ja rakennusliikkeiden tekemiin aluerakentamissopimuksiin, joiden mukaan rakennusliike hankki ja kaavoitti maan sekä rakensi sille uudet asunnot huolehtien myös niiden markkinoinnista. Suomessa aluerakentaminen liitetäänkin lähiöiden syntyyn. Jo Heikki von Hertzen esitti pamfletissaan "Koti vaiko kasarmi lapsillemme" (1946) alueittain rakentaminen välttämättömänä edellytyksenä paremmalla asuinympäristölle, rationalisoinnin ja standardisoinnin ohella.


title: Aluerakentaminen

text: 2000-luvulla aluerakentamissopimuksia muistuttava käytäntö on kumppanuussopimus, jossa kaupunki, maanomistaja ja urakoitsija kaavoittavat maan yhdessä. Kumppanuussopimuksilla ei anneta kaavoittajalle yhtä suuria vapauksia kuin 1960- ja 1970-luvuilla. Myös pientaloalueita on rakennettu kumppanuussopimuksilla, kuten Espoon Friisilän ja Vantaan Ylästön pientaloalueet.


title: Nicolas Le Goff

text: Nicolas Le Goff (s. 15. helmikuuta 1992 Pariisi) on ranskalainen lentopalloilija, joka edustaa Saksan Bundesliigassa pelaavaa Berlin Recycling Volleysiä ja Ranskan lentopallomaajoukkuetta. Pelipaikaltaan 206 senttimetriä pitkä ja 114 kilogrammaa painava Le Goff on keskitorjuja. Hänen iskulyöntinsä ylettyy 365 senttimetriin ja torjuntalyönti 328 senttimetriin.


title: Nicolas Le Goff

text: Le Goffin kasvattajaseura on Montpellier UC. Hän debytoi seuran paidassa Ranskan Pro A-liigassa vuonna 2011. Hän edusti seuraa neljän vuoden ajan. Kesäkuussa 2015 Le Goff siirtyi Saksan Bundesliigan Berlin Recycling Volleyhyn.


title: Nicolas Le Goff

text: Alle 19-vuotiaiden EM-kultaa vuonna 2009 voittanut Le Goff debytoi Ranskan lentopallomaajoukkueessa vuonna 2013. Vuonna 2015 hän oli mukana voittamassa sekä maailmanliigaa että EM-kultaa.


title: Nicolas Le Goff

text: Maajoukkuetasolla


title: Ovipuhelin

text: Ovipuhelin on yleensä ovessa oleva puhelin, jolla pääsee puhumaan sisälle taloon. Ovipuhelimissa on joskus myös kamera, josta sisälläolija näkee ulkopuolella olevan henkilön. Ovipuhelimia on kerrostaloissa ja omakotitaloissa.


title: Ovipuhelin

text: Kerrostaloissa voidaan ovipuhelimen avulla pitää talon ulko-ovi lukittuna ja ehkäistä siten ulkopuolisten liikkumista porraskäytävässä. Lukittu ulko-ovi hankaloittaa kuitenkin asiallistakin liikkumista, esimerkiksi jakelua ja kotipalvelua.


title: Edvard Granberg

text: Edvard Julius Granberg (31. heinäkuuta 1823 Vaasa – 2. helmikuuta 1884 Valkeakoski) oli suomalainen apteekkari, josta tuli yksi Walkiakoski -paperitehtaan perustajista ja johtajista.


title: Edvard Granberg

text: Granbergin isä oli kauppias ja äiti Anna Maria Lööf. Hänen puolisonsa vuodesta 1859 oli Gustava Paulina Sackalén (s. 1839). Lääkäri Peder Waldemar Granberg oli heidän poikansa. Granberg meni 1849 apteekkarioppilaaksi Vaasaan. Työskenneltyään siellä vielä toisessakin apteekissa hän suoritti farmaseutin tutkinnon 1843 ja proviisorin tutkinnon 1849. Hän työskenteli sitten apteekeissa sekä Kristiinankupungissa että Turussa, kunnes avasi oman apteekin Raumalle 1856 ja toisen Tampereelle 1858. Vuonna 1866 hän perusti Tampereelle myös väkiviinatehtaan ja vähän myöhemmin kaupungin ensimmäisen paloviinatehtaan, Tampereen Höyrypolttimon. Vuonna 1870 hän kuitenkin luopui apteekeistaan ja perusti kahden liikekumppanin kanssa yrityksen, joka ryhtyi 1871 rakentamaan paperitehdasta Sääksmäelle. Tehdas aloitti toimintansa helmikuussa 1873. Granberg muutti Tampereelta Sääksmäelle, osti sieltä Lotilan kartanon ja johti tehdasta liikekumppaninsa kanssa. Tämän kuoltua 1882 hän oli yksinään tehtaan johtaja viimeiset elinvuotensa.


title: Edvard Granberg

text: Edvard Granbergin poika oli pankkimies ja filatelisti Richard Granberg.


title: Joel Edmundson

text: Joel Edmundson (s. 28. kesäkuuta 1993 Brandon, Manitoba, Kanada) on kanadalainen jääkiekkopuolustaja, joka pelaa NHL-joukkue St. Louis Bluesissa. Blues varasi Edmundsonin toisella kierroksella 46. pelaajana.


title: Colton Parayko

text: Colton Parayko (s. 12. toukokuuta 1993 St. Albert, Alberta, Kanada) on kanadalainen jääkiekkoilija, joka edustaa Pohjois-Amerikan NHL-liigassa pelaavaa St. Louis Bluesia.


title: Colton Parayko

text: St. Louis Blues varasi Paraykon vuoden kolmannella kierroksella. Paraykoa pidettiinkin yleisesti yhtenä kauden 2015–2016 parhaista tulokaspelaajista.


title: Colton Parayko

text: 2. maaliskuuta 2016, Stan Bowman ja Peter Chiarelli nimesivät Paraykon edustamaan Pohjois-Amerikan alle 23-vuotiaiden yhdistelmäjoukkuetta vuoden 2016 maailmancupiin.


title: Práxedes Mateo Sagasta

text: Práxedes Mateo Sagasta (21. heinäkuuta 1825 Torrecilla en Cameros – 5. tammikuuta 1903 Madrid) oli espanjalainen valtiomies, joka toimi Espanjan pääministerinä seitsemän kertaa vuosina 1871–1872, 1874, 1881–1883, 1885–1890, 1892–1895, 1897–1899 ja 1901–1902. Hän johti Espanjan Liberaalipuoluetta vuodesta 1880 kuolemaansa asti.


title: Práxedes Mateo Sagasta

text: Sagasta oli koulutukseltaan ja alkuperäiseltä ammatiltaan insinööri. Hänet valittiin parlamenttiin eli cortesiin ensi kerran vuonna 1854 Zamoran edustajana ja hän liittyi siellä edistyksellisiin. Hän vastusti kuningatar Isabella II:n toisen hallintoa ja joutui pakenemaan lyhyeksi ajaksi Ranskaan osallistuttuaan kapinaan heinäkuussa 1856. Palattuaan Espanjaan Sagasta toimi Madridin insinöörikoulun professorina ja edistyksellisen puolueen lehden "La Iberian" toimittajana. Osallistuttuaan kesäkuussa 1866 uuteen kapinaan hän joutui pakenemaan toistamiseen Ranskaan ja pääsi palaamaan vasta Espanjassa syyskuussa 1868 tapahtuneen vallankumouksen jälkeen. Sagasta liittyi nyt uuteen väliaikaiseen hallitukseen. Hän toimi ensimmäisen kerran pääministerinä kuningas Amadeus I:n nimittämässä vapaamielisessä hallituksessa keväällä 1872. Lyhytikäisen tasavallan kukistamisen jälkeen Sagasta toimi vuoden 1874 aikana ensin ulko- ja sitten sisäministerinä sekä elokuusta joulukuuhun uudelleen pääministerinä. Hän joutui väistymään, kun sotilasvallankaappaus nosti Alfonso XII:n kuninkaaksi.


title: Práxedes Mateo Sagasta

text: Bourbonin hallitsijasuvun valtaanpaluun jälkeen uusi hallitus peruutti monia vallankumousvuosien uudistuksia. Sagastan johdolla perustettiin vuonna 1880 uusi Liberaalinen puolue, joka tuki Bourbonien valtaa ja jota Sagasta siitä alkaen johti. Seuraavat kaksi vuosikymmentä hän ja konservatiivijohtaja Antonio Cánovas del Castillo pääasiassa vuorottelivat pääministereinä. Sagasta toimi kolmannen kerran pääministerinä helmikuusta 1881 vuoteen 1883 ja siirtyi sen jälkeen edustajainkamarin puhemieheksi. Alfonso XII:n kuoltua marraskuussa 1885 Sagasta teki pääministeri Cánovas del Castillon kanssa niin sanotun Pardon sopimuksen, jonka mukaan liberaalit tukisivat uudeksi kuninkaaksi tullutta alaikäistä Alfonso XIII:tta ja tämän sijaishallitsijaa Maria Kristiinaa, ja vastineeksi liberaalit ja konservatiivit jakaisivat vallan ja Cánovas del Castillo luovuttaisi pääministerin tehtävän Sagastalle. Tästä seurasi Sagastan neljäs ja pisin pääministerikausi, joka jatkui heinäkuuhun 1890. Tänä aikana Sagastan hallitus kukisti useita sotilaskapinoita ja ajoi läpi liberaaleja reformeja. Sagastan viides pääministerikausi kesti joulukuusta 1892 maaliskuuhun 1895.


title: Práxedes Mateo Sagasta

text: Kuudennen kerran Sagasta tuli pääministeriksi lokakuussa 1897, kun Cánovas del Castillo oli pari kuukautta aiemmin kuollut anarkistin murhaamana. Tuolla hetkellä Espanjan merentakaisista siirtomaista sekä Filippiineillä että Kuubassa oli käynnissä separatistinen kapina, joihin Yhdysvallat näytti olevan halukas sekaantumaan. Sagasta yritti ehkäistä sodan puhkeamisen ehdottamalla Kuuballe itsehallintoa, mutta aloite tuli liian myöhään. Espanjan–Yhdysvaltain sota puhkesi huhtikuussa 1898 ja päättyi pian Yhdysvaltain täydelliseen voittoon. Joulukuussa 1898 solmittu Pariisin rauhansopimus merkitsi Espanjalle Kuuban, Filippiinien ja Puerto Ricon menettämistä. Sagasta joutui eroamaan pääministerin tehtävistä, mutta palasi johtamaan vielä seitsemättä hallitusta maaliskuusta 1901 joulukuuhun 1902.


title: Dušan Sidor

text: Dušan Sidor (s. 23. maaliskuuta 1987 Poprad, Tšekkoslovakia) on slovakialainen jääkiekkomaalivahti, joka pelaa Mestis-joukkue Rovaniemen Kiekossa.


title: Dušan Sidor

text: Sidor aloitti jääkiekkoilun kotimaassaan, mutta hän siirtyi jo nuorena Italiaan HC Bolzanon junioreihin. Hän debytoi miesten peleissä seuran kakkosjoukkueessa Italian toiseksi korkeimmalla sarjatasolla Serie A2:ssa kaudella 2006–2007, jolloin Sidor sai tililleen 22 runkosarjaottelua. Kaudeksi 2007–2008 hän siirtyi Pohjois-Amerikkaan ja NAHL-junioriliigan Alaska Avalancheen, jonka jälkeen Sidor kävi vuodet 2008–2012 Alaska-Anchoragen yliopistoa. Hän sai NCAA:ssa neljän kauden aikana tililleen kuitenkin vain yhteensä neljä ottelua. Tästä huolimatta Sidor valittiin kuitenkin kolmella jälkimmäisellä kaudellaan WCHA:n akateemiseen tähdistökentälliseen.


title: Dušan Sidor

text: Kaudeksi 2012–2013 Sidor palasi kotimaahansa ja siirtyi HK Popradin Extraliga-joukkueeseen. Hän kantoi joukkueen pääasiallisen torjuntavastuun ja pelasi 25 runkosarja- ja seitsemän playoff-ottelua torjuen molemmissa yhden nollapelin. Myös kaudella 2013–2014 Sidor toimi Popradin pääasiallisena ykkösmaalivahtina pelaten 47 runkosarjaottelua. Loppukaudesta seura kuitenkin hankki maalilleen Edgars Masaļskisin, eikä Sidor saanut peliaikaa enää pudotuspeleissä. Kaudeksi 2014–2015 hän palasi Italiaan ja siirtyi Serie A -joukkue HC Valpellicen maalinsuulle. Sidorilla oli Italiassa viettämiensä juniorivuosien ansiosta käytössään ns. Italian pelaajalisenssi, jonka ansiosta hän ei vienyt paikkaa joukkueen ulkomaalaiskiintiöstä.


title: Dušan Sidor

text: Toukokuussa 2015 Sidor teki vuoden mittaisen ja elokuun loppuun asti kestäneen try-outin sisältäneen sopimuksen Mestis-joukkue Rovaniemen Kiekon kanssa. Hänen koejaksonsa tuotti jatkosopimuksen kaudeksi 2015–2016. Sidor ei kuitenkaan pelannut loukkaantumisen vuoksi koko kauden aikana.


title: Dušan Sidor

text: Sidorin isä Dušan Sr. toimii maalivahtivalmentajana Sveitsin National League A:n SCL Tigersissa. Hänen äitinsä Dana pelasi jääkiekkoa maalivahtina mm. Italian naisten liigassa.


title: Luxemburgin edustajainhuone

text: Luxemburgin edustajainhuone (, , ) on Luxemburgin suurherttuakunnan yksikamarinen parlamentti. Edustajainhuone koostuu 60 edustajasta, jotka valitaan viiden vuoden välein pidettävissä vaaleissa neljästä eri vaalipiiristä. Edustajainhuoneen päätehtävänä on äänestää hallituksen ja edustajainhuoneen esityksistä. Luxemburgin perustuslaki antaa edustajainhuoneelle tiettyjä oikeuksia talousasioissa ja oikeuden tutkia hallituksen toimintaa.


title: Estanislao Figueras

text: Estanislao Figueras y Moragas (13. marraskuuta 1819 Barcelona – 11. marraskuuta 1882 Madrid) oli espanjalainen poliitikko, joka toimi vuonna 1873 neljän kuukauden ajan Espanjan ensimmäisen tasavallan ensimmäisenä valtionpäämiehenä ja samalla hallituksen johtajana.


title: Estanislao Figueras

text: Figueras liittyi vuonna 1840 Espanjan tasavaltalaisiin, jotka olivat jyrkässä oppositiossa maan tuolloista poliittista järjestelmää vastaan. Hän toimi asianajajana Tarragonassa ja tuli vuonna 1850 valituksi cortesiin, johon muodostui tasavaltalaisten ryhmä. Ramón María Narváezin hallitus vangitsi hänet toukokuussa 1867. Vuoden 1868 vallankumouksen jälkeen Figueras kohosi yhdeksi cortesin tasavaltalaisen vähemmistön johtajista yhdessä Francisco Pi y Margallin ja Emilio Castelarin ohella. Hän vastusti vuoden 1869 monarkistista perustuslakia ja kaikkia kuningasehdokkaita. Kun kuningas Amadeus I luopui kruunusta ja Espanja muuttui tasavallaksi, Figueras nimettiin 12. helmikuuta 1873 ”toimeenpanovallan johtajaksi” ("Presidente del Poder Ejecutivo"). Hän kuitenkin luopui tehtävästä jo saman vuoden kesäkuussa. Hän kannatti federatiivisen tasavallan julistamista. Figueras luopui politiikasta Alfonso XII:n noustua kuninkaaksi.


title: Naisten Futsal-liigan kausi 2011–2012

text: Naisten Futsal-liigan kausi 2011–2012 oli ensimmäinen Naisten Futsal-liigan kausi. Mestaruuden voitti FTK, joka kukisti Espoossa pelatussa loppuottelussa GFT:n maalein 5–3.


title: Naisten Futsal-liigan kausi 2011–2012

text: Sarjaan ilmoittautui 21 joukkuetta, jotka jaettiin maantieteellisesti neljään lohkoon, kuitenkin niin, että kahdeksan pirkanmaalaisseuraa sijoitettiin kolmeen eri lohkoon. D-lohko pelattiin yksittäisinä otteluina ja kolme muuta miniturnauksina. Kunkin lohkon kaksi parasta selvisivät 11.–12. helmikuuta 2012 Espoon Otahallissa pelattuun lopputurnaukseen.


title: Naisten Futsal-liigan kausi 2011–2012

text: Miniturnaukset pelattiin Espoossa Leppävaaran urheiluhallissa (12.11.2011 ja 21.1.2012), Tampereen Pirkkahallissa (10.12.2011) sekä Tampereen Tamppi Areenassa (18.12.2011).


title: Naisten Futsal-liigan kausi 2011–2012

text: Miniturnaukset pelattiin Porin urheilutalossa (13.11.2011), Hämeenkyrössä Liikuntahalli Kosken Sykkeessä (26.11.2011), Tampereen Pirkkahallissa (17.12.2011 ja 7.1.2012), Ylöjärven urheilutalossa (14.1.2012) sekä Turussa Samppalinnan palloiluhallissa (29.1.2011).


title: Naisten Futsal-liigan kausi 2011–2012

text: Miniturnaukset pelattiin Nokian palloiluhallissa (12.11.2011 ja 28.1.2012), Joensuu Areenassa (26.11.2011) sekä Kuopiossa Martti Ahtisaaren koululla (17.12.2011).


title: Naisten Futsal-liigan kausi 2011–2012

text: Lopputurnaus pelattiin Espoon Otahallissa 11.–12. helmikuuta 2012.


title: You Raise Me Up

text: You Raise Me Up () on irlantilais-norjalaisen duon Secret Gardenin vuonna 2002 alun perin julkaisema kappale, jonka on säveltänyt Rolf Løvland ja sanoittanut Brendan Graham. Kappale on Secret Gardenin neljänneltä albumilta "Once in a Red Moon". Kappaleen kesto on viisi minuuttia ja neljä sekuntia ja se on albumin toinen kappale.


title: You Raise Me Up

text: You Raise Me Up on tullut hyvin tunnetuksi ja sen onkin nauhoittanut myöhemmin yli sata artistia, mukaan lukien Josh Groban (2003) ja Westlife (2005). Edellinen teki kappaleen tunnetuksi Yhdysvalloissa ja jälkimmäinen Isossa-Britanniassa ja Euroopassa. Kappale on tullut tunnetuksi myös kirkollisissa yhteyksissä ja sen genre onkin "Contemporary Christian Music". Suomeksi kappaleen ovat laulaneet muun muassa Kari Tapio nimellä "Kuin taivaisiin". Markku Laamanen esitti kappaleen englanniksi vuoden 2009 Talent Suomessa ja sai suurta suosiota.


title: You Raise Me Up

text: Alkuperäisessä versiossa laulun esittää Brian Kennedy.


title: Francisco Pi y Margall

text: Francisco Pi y Margall (; 29. huhtikuuta 1824 Barcelona – 29. marraskuuta 1901 Madrid) oli katalaanitaustainen espanjalainen kirjailija, poliittinen ajattelija ja valtiomies. Hänen poliittinen vaikutusvaltansa oli suurimillaan Espanjan ensimmäisen tasavallan aikana vuosina 1873–1874 ja hän toimi kesällä 1873 kuukauden ajan tasavallan järjestyksessä toisena valtionpäämiehenä. Pi y Margall kannatti Espanjan muuttamista liittovaltioon perustuvaksi tasavallaksi, ja hänen ajattelussaan oli vaikutteita sosialismista ja anarkismista.


title: Francisco Pi y Margall

text: Pi y Margall oli lähtöisin vaatimattomasta perheestä ja koulutukseltaan lakitieteen tohtori. Hänet tunnettiin alkuun liberaalina lehtimiehenä. Osallistuttuaan vuonna 1866 kenraali Leopoldo O’Donnellin hallintoa vastaan kohdistuneeseen kapinayritykseen hän joutui pakenemaan Ranskaan. Vuoden 1868 vallankumouksen jälkeen hän saattoi palata Espanjaan, jossa hänet valittiin 1869 edustajaksi parlamenttiin eli cortesiin. Hän kohosi pian yhdeksi tasavaltalaisen vähemmistön aatteellisista johtajista ja sai monet Espanjan radikaaleista demokraateista kääntymään tasavaltaisen federalismin kannattajiksi. Kun Espanja julistettiin tasavallaksi kuningas Amadeus I:n eron jälkeen helmikuussa 1873, Piu y Margallista tuli uuden hallituksen sisäministeri. Ensimmäisen valtionpäämiehen Estanislao Figuerasin erottua jo saman vuoden kesäkuussa Piu y Margall tuli hänen seuraajakseen. Hän ei kuitenkaan onnistunut yhdistämään tasavaltaa tukeneita hajanaisia ryhmiä eikä saanut haluamaansa hallitusta koottua, joten hän luopui valtionpäämiehen tehtävistä jo 18. heinäkuuta Nicolás Salmerónin hyväksi. Alfonso XII:n noustua kuninkaaksi vuonna 1875 Pi y Margall vetäytyi politiikasta. Hän palasi myöhemmin yhdeksi tasavaltalaisten johtajista ja oli vuosina 1886–1896 uudelleen edustajana cortesissa.


title: Francisco Pi y Margall

text: Pi y Margall loi laajan kirjallisen tuotannon, ja julkaisi ensimmäiset teoksensa jo 18-vuotiaana. Hän kirjoitti muun muassa useita teoksia Espanjan ja Amerikan historiasta sekä paljon poliittista kirjallisuutta. Pi y Margallilla oli merkittävä vaikutus anarkismin varhaiseen leviämiseen Espanjassa, sillä käänsi useita ranskalaisen Pierre-Joseph Proudhonin teoksia espanjaksi. Tämän ansiosta juuri proudhonilainen mutualismi sai alkuvaiheessa paljon kannatusta Espanjan anarkistien parissa. Myös Pi y Margallin kannattamassa federalismin muodossa eli niin sanotussa kantonalismissa on nähty yhtymäkohtia Proudhonin ajatteluun. Pi y Margallin federalistiset näkemykset tekivät hänestä erityisen suositun Kataloniassa sekä myöhemmin anarkistien parissa. Hän kannatti myös itsehallinnon myöntämistä tuolloin siirtomaan asemassa olleelle Kuuballe. Tämä vähensi hänen kannatustaan tasavaltalaisten keskuudessa 1890-luvulla.


title: Holtin linna

text: Holtin linna oli Holtissa, Walesissa sijainnut keskiaikainen linna. Linnan rakennustyöt alkoivat 1200-luvulla ja se sijaitsi Englannin ja Walesin välisellä rajalla Dee-joen varrella.


title: Holtin linna

text: Keskiajalla viisitorninen linna tunnettiin nimellä "Castrum Leonis" tai "Castle Lyons", koska sen pääportin yläpuolelle oli kaiverrettu leijonahahmo. 1600-luvulla lähes kaikki linnan rakenteet purettiin ja jäljelle jäi vain hiekkakivestä rakennettu perusta.


title: Holtin linna

text: Linna rakennettiin vuosina 1277–1311 hiekkakivestä 12 m korkean mäen päälle. Linna oli rakenteeltaan viisikulmainen ja sen kussakin kulmassa oli torni.


title: Holtin linna

text: Linnan ympärillä oli vallihauta, johon johdettiin vesi läheisestä Dee-joesta. Linnaan kuului sisäpiha, ulompi vartiotorni, takaovi ja kurtiini


title: Holtin linna

text: Edward I käynnisti linnan rakennustyöt pian pohjois-Walesin valloituksen jälkeen v. 1277. V. 1282 Edward I luovutti osan Walesista, mukaan lukien Hultin, John de Warrenelle, joka sai tehtäväkseen saattaa linnan rakennustyöt loppuun. Linna ja sen ympärille rakentunut kaupunki valmistuivat v. 1311.


title: Holtin linna

text: V. 1400 walesiläiset joukot polttivat linnan Owain Glyndŵrin johtamassa kapinassa.


title: Holtin linna

text: 1500-luvulle tultaessa linna oli jäänyt käyttämättömäksi ja oli raunioina. Kartantekijä John Norden tutki linnan ja mainitsi sen olevan täysin raunioina.


title: Holtin linna

text: Englannin sisällissodan aikana linnassa oli rojalismin kannattajien joukkoja. Parlamentarismin kannattajat valtasivat linnan v. 1643, mutta rojalistit valtasivat sen takaisin keväällä 1644. Antautumisen jälkeen 13 parlamentaristia teloitettiin ja heidän ruumiinsa heitettiin vallihautaan. Tammikuussa 1647, kun linnan piiritys oli jatkunut 9 kuukautta, rojalistien kuvernööri, Richard Lloyd antautui Thomas Myttonille (linnaa piirittäneiden parlamentaristien komentajalle). Holtin antautumisen jälkeen, Harlech oli ainoa rojalistien hallussa ollut linnoitus Walesissä ja sekin antautui Myttonille v. 1647 maaliskuussa. Holtin antautumisen jälkeen eversti Roger Pope nimitettiin linnan kuvernööriksi. Parlamentin määräyksellä linnan tuhottiin myöhemmin samana vuonna.


title: Holtin linna

text: Vuosin 1675 ja 1683 huomattava osa linnan rakenteista siirrettiin muualle Thomas Grosvenorin johdolla. Rakenteita käytettiin Eaton hallin jälleenrakentamiseen Englannin sisällissodan jälkeen.


title: Holtin linna

text: 1700-luvulla Holtin linnasta oli jäljellä ainoastaan osa yhdestä tornista ja suorakaiteen muotoinen rakennus. Tästä huolimatta Anne Pytts, joka oli aiemmin ollut Coventryn kreivitär, asui ja kuoli linnassa.


title: Holtin linna

text: Nykyään linnasta on jäljellä ainoastaan hiekkakivinen perusta ja muutamia yksittäisiä rakenteita, kuten sivuportti ja neliönmuotoisen tornin perustukset.


title: Nicolás Salmerón

text: Nicolás Salmerón y Alonso (10. huhtikuuta 1838 – 21. syyskuuta 1908 Pau, Ranska) oli espanjalainen poliitikko, joka toimi Espanjan ensimmäisen tasavallan kolmantena valtionpäämiehenä vajaan kahden kuukauden ajan vuonna 1873.


title: Nicolás Salmerón

text: Salmerón oli alkujaan filosofian ja kirjallisuuden professori Madridin yliopistossa. Hän puolusti julkaisuissaan demokraattisia aatteita ja kuului vuodesta 1865 pienen tasavaltalaispuolueen johtoon. Poliittinen ura aukeni hänelle vuoden 1868 syyskuun vallankumouksen myötä. Vuonna 1871 hänet valittiin parlamenttiin eli cortesiin, jossa hän tuli tunnetuksi yhtenä tasavaltalaisten näkyvimmistä edustajista. Ensimmäisen tasavallan perustamisen jälkeen helmikuussa 1873 Salmerónista tuli Estanislao Figuerasin hallituksen oikeusministeri. Salmerón tuli itse hallituksen johtoon ja valtionpäämieheksi Francisco Pi y Margallin erottua 18. heinäkuuta. Salmerón kuitenkin erosi protestiksi jo 8. syyskuuta, kun cortes oli hyväksynyt karlistien kapinan ja maakuntien separatismin tukahduttamiseen tarkoitetut sota-artiklat, joihin sisältyi muun muassa kuolemanrangaistuksen käyttöönotto. Hän toimi sen jälkeen cortesin puhemiehenä, mutta vetäytyi politiikasta tasavallan kukistuttua vuonna 1874. Bourbonien palattua valtaan vuonna 1875 Salmerón joutui luopumaan myös professuuristaan ja pakenemaan maasta.


title: Nicolás Salmerón

text: Sagastan hallitus armahti Salmerónin vuonna 1881 ja hän palasi Espanjaan. Vuodesta 1886 hän oli uudelleen edustajana cortesissa, jossa hän pyrki yhdistämään hajanaiset tasavaltalaisryhmät. Hänet tunnustettiin Espanjan tasavaltalaisten johtajaksi Manuel Ruiz Zorrillan kuoltua.


title: Summan kanava

text: Summan kanava on veneliikenteen avokanava Pohjois-Savossa, Kuopion ja Tuusniemen rajalla Summan kylässä. Se rakennettiin vuosina 2001–2002.


title: Summan kanava

text: Kanava sijaitsee Suvasveden ja Muurasveden yhdistävällä väylällä ja kulkee Summankannaksen poikki.


title: Summan kanava

text: Kanava on kaksiosainen: osien välissä on 100 metriä leveä ja 400 metriä pitkä Summanlampi. Kanavan yläosan pituus on noin 170 metriä ja alaosan noin 80 metriä. Leveys on noin 10 metriä, syvyys 1,2 metriä ja alikulkukorkeus 3,5 metriä.


title: Lemströmin kanava

text: Lemströmin kanava on Ahvenanmaalla Jomalan ja Lemlandin rajalla sijaitseva avokanava joka valmistui 1882. Maarianhaminan itäsataman ja Lumparnin yhdistävällä väylällä oleva kanava on pituudeltaan 350 metriä. Kanavan leveys on 16 metriä, syvyys 3,5 metriä ja alikulkukorkeus 3,5 metriä silloin kun kanavan yli johtava kääntösilta ei ole avattuna. Kanavan yli johtava kääntösilta avataan normaalisti kerran tunnissa 10 minuutin ajaksi.


title: Keilankannan kanava

text: Keilankannan kanava on Kuopiossa sijaitseva avokanava joka rakennettiin vuosina 2006-2007 Keilankannan kannaksen poikki lyhentämään matkaa Jynkän venesatamasta Kallavedelle. Lopullisesti kanava ja sen yli johtava silta valmistuivat kesällä 2008. Kanava on pituudeltaan 180 metriä. Kanavan leveys on 16 metriä ja sen alikulkukorkeus on 16 metriä.


title: Emilio Castelar

text: Emilio Castelar y Ripoll (7. syyskuuta 1832 Cádiz – 25. toukokuuta 1899 San Pedro del Pinatar) oli espanjalainen valtiomies, joka toimi Espanjan ensimmäisen tasavallan ulkoministerinä 1873 ja viimeisenä presidenttinä neljän kuukauden ajan 1873–1874. Hän oli Madridin yliopiston historian ja kirjallisuuden professori, huomattava puhuja sekä romaani- ja tietokirjailija. Hän joutui pakenemaan Espanjasta kahdesti.


title: Emilio Castelar

text: Castelar opiskeli Madridin yliopistossa, jossa hänet nimitettiin vuonna 1857 filosofian ja kirjallisuuden professoriksi. Hän saavutti pian mainetta kirjailijana ja poliittisena puhujana, ja perusti 1864 "La Democracia" -nimisen lehden. Hänen jyrkät esiintymisensä Bourbon-suvun monarkiaa vastaan herättivät niin paljon huomiota, että huhtikuussa 1865 Ramón María Narváezin hallitus järjesti hänet erotetuksi professorinvirastaan, mistä puolestaan seurasi opiskelijoiden väkivaltaisia mielenilmauksia. Castelar osallistui vuonna 1866 Madridissa epäonnistuneeseen sotilaskapinaan, minkä seurauksena hän joutui pakenemaan Ranskaan. Espanjassa hänet tuomittiin poissaolevana kuolemaan. Hän palasi kotimaahansa vuoden 1868 vallankumouksen jälkeen. Hänet valittiin parlamenttiin eli cortesiin, jossa hänestä tuli yksi tasavaltalaisten näkyvimmistä johtajista. Kun Espanja julistettiin tasavallaksi kuningas Amadeus I:n eron jälkeen helmikuussa 1873, Castelarista tuli uuden hallituksen ulkoministeri. Tässä asemassa hän sai aikaiseksi muun muassa orjuuden lakkauttamisen Puerto Ricossa. Castelar ei kuulunut lyhyttä vaihetta lukuun ottamatta kesäkuussa 1873 muodostettuun Francisco Pi y Margallin hallitukseen, mutta hän valmisteli hallitukselle esityksen federalistisesta perustuslaista.


title: Emilio Castelar

text: Espanja ajautui loppukesällä 1873 poliittiseen hajaannukseen ja sekasortoon. Niin sanotut kantonalistit aloittivat separatistisen kapinan Cartagenassa, Alcoyssa ja Málagassa, ja samaan aikaan myös vanhoilliset karlistit käynnistivät sisällissodaksi paisuneen oman kapinansa. Näissä oloissa Castelar valittiin 26. elokuuta cortesin puhemieheksi ja 7. syyskuuta toimeenpanovallan johtajaksi ("Presidente del Poder Ejecutivo"), jolla oli lähes diktatoriset valtuudet. Hän pyrki vahvistamaan armeijaa ja kukistamaan eri puolille maata levinneet kapinaliikkeet. Monien tasavaltalaisten pettymykseksi hän julisti sotatilan, salli cortesin keskeyttää istuntonsa ja kutsui rojalisteiksi tunnettuja kenraaleja takaisin palvelukseen. Entisten puoluetoverien tyytymättömyys Castelariin lisääntyi entisestään, kun hän pyrki lämmittämään suhteita roomalaiskatoliseen kirkkoon kysymällä paavin mielipidettä piispanvirkojen täyttämisessä. Uudelleenkokoontunut cortes antoi Castelarille epäluottamuslauseen 2. tammikuuta 1874, ja hän erosi samana päivänä. Seuraavana aamuna kenraali Manuel Pavían johtama sotilasvallankaappaus hajotti parlamentin ja päätti tasavallan, jolloin valta siirtyi kenraali Francisco Serranolle. Castelar joutui lähtemään maanpakoon.


title: Emilio Castelar

text: Castelar palasi monarkiaksi palautuneeseen Espanjaan vuonna 1876, ja hänet valittiin uudelleen cortesiin. Hän esiintyi nyt maltillisena tasavaltalaisena, joka kannatti tasavallan perustamista laillisin keinoin ja käytännössä hyväksyi vallitsevan monarkian. Myöhemmin hän siirtyi avoimesti kannattamaan Espanjan monarkiaa.


title: Emilio Castelar

text: Castelar julkaisi useita romaaneja, puhekokoelmia ja historiaa käsitteleviä tietokirjoja. Häntä pidettiin yhtenä aikansa lahjakkaimmista puhujista. Hänet nimitettiin 1879 Espanjan akatemian jäseneksi. Hän kuoli vuonna 1899.


title: Tikankaivannon kanava

text: Tikankaivannon kanava on Pyhäselällä Joensuuhun johtavalla väylällä sijaitseva Tikansaaren läpi kaivettu avokanava joka valmistui vuonna 1972. Kanava on pituudeltaan 100 metriä ja sen kautta kulkevien alusten suurin leveys voi olla 11,8 metriä ja syväys 2,4 metriä. Mastonkorkeutta ei ole rajattu koska kanavalla ei ole siltoja.


title: Manuel Pavía

text: Manuel Pavía y Rodríguez de Alburquerque (2. elokuuta 1827 Cádiz – 4. tammikuuta 1895 Madrid) oli espanjalainen kenraali, joka kukisti sotilasvallankaappauksella Espanjan ensimmäisen tasavallan tammikuussa 1874.


title: Manuel Pavía

text: Pavía kuului vuodesta 1865 kenraali Juan Primin esikuntaan ja tuki Primin johtamaa epäonnistunutta sotilaskapinaa vuonna 1866 sekä maanpaosta käsin vuoden 1868 vallankumousta. Tasavallan perustamisen jälkeen vuonna 1873 Pavía kukisti separatistisen kapinoinnin eteläisessä Espanjassa ja palautti siten keskushallinnon vallan. Hän toimi tuon vuoden aikana kolmesti Madridin kenraalikapteenina. Pavía tuki tasavallan viimeistä presidenttiä Emilio Castelaria, jolla oli muita tasavaltalaisia suurempi luottamus armeijan piirissä. Kun parlamentti eli cortes antoi 2. tammikuuta 1874 Castelarille epäluottamuslauseen pakottaen tämän eroamaan, Pavía pelkäsi radikaalimpien tasavaltalaisten palaavan valtaan, mistä olisi haittaa maan yhtenäisyydelle ja armeijalle. Niinpä hän määräsi joukkonsa hajottamaan parlamentin väkisin 3. tammikuuta ja luovutti sen jälkeen vallan kenraali Francisco Serranolle, joka muodosti uuden hallituksen. Tämä tosiasiassa merkitsi tasavallan päättymistä. Lopullisesti tasavalta tuli tiensä päähän, kun Bourbon-sukuinen kuningas Alfonso XII palautettiin valtaistuimelle saman vuoden joulukuussa.


title: Manuel Pavía

text: Pavía valittiin itse cortesin jäseneksi vuonna 1876. Hän oli vuosina 1880–1881 Katalonian ja 1885–1886 Uuden Kastilian kenraalikapteenina.


title: Kivisalmen kanava

text: Kivisalmen kanava on Rääkkylän Oravisalossa Joensuuhun johtavalla väylällä sijaitseva kaksiosainen avokanava joka rakennettiin alun perin 1908–1910 ja uusittiin 1972. Kanava on pituudeltaan 400 + 1200 metriä ja sen kautta kulkevien alusten suurin leveys voi olla 11,8 metriä, syväys 2,4 metriä ja mastonkorkeus 8,5 metriä. Kivisalmen kanavan rakennustöiden aikana vuonna 1908 löytyi kuparimalmilohkare jonka avulla löydettiin vuonna 1910 Outokummun kuparimalmiesiintymä. Kanavan eteläpuolella sijaitsee vuonna 2011 pystytetty malmikiven muistopaasi.


title: Olli Aitola

text: Olli Aitola (s. 3. helmikuuta 1992 Jyväskylä) on suomalainen jääkiekkopuolustaja, joka pelaa Mestis-joukkue KeuPa HT:ssä.


title: Olli Aitola

text: Aitola aloitti jääkiekkoilun 4-vuotiaana ja hän on JYPin oma kasvatti. Aitola voitti seurassa B-nuorten I-divisioonan hopeaa vuonna 2010 ja kausi 2010–2011 päättyi A-nuorten Suomenmestaruuteen. Hän debytoi samalla kaudella myös miesten peleissä pelattuaan kaksi ottelua Mestis-joukkue D Teamissa. Kaudella 2011–2012 Aitola pelasi JYP-Akatemiassa (ent. D Team) viisi ja kaudella 2012–2013 kolme Mestis-ottelua. Jälkimmäisellä kaudella hän oli JYPin A-nuorten tehokkain puolustaja tehoilla 2+14=16.


title: Olli Aitola

text: Kaudella 2013–2014 Aitola vakiinnutti paikkansa JYP-Akatemiassa tehden 26 runkosarjaottelussa tehot 2+1=3. Hän pelasi kauden aikana myös kaksi ottelua lainalla II-divisioonajoukkue Diskoksessa. Toukokuussa 2014 Aitola solmi vuoden mittaisen Mestis-sopimuksen JYP-Akatemian kanssa. Kausi 2014–2015 oli hänelle ensimmäinen kokonainen Mestiksessä ja Aitola teki 56 runkosarjaottelussa tehot 9+14=23. Hän oli Akatemian eniten maaleja tehnyt puolustaja.


title: Olli Aitola

text: Aitola nimettiin kaudeksi 2015–2016 JYP-Akatemian varakapteeniksi. Lokakuussa 2015 hän teki 2+1-vuotisen sopimuksen JYPin SM-liigajoukkueen kanssa. Aitola teki jo samana päivänä 23. lokakuuta 2015 liigadebyyttinsä Helsingin IFK:ta vastaan. Hän sai ottelussa jääaikaa 9.59 minuuttia. Marraskuussa 2015 Aitola joutui loukkaantumisen vuoksi lähes neljäksi kuukaudeksi sivuun. Hän jatkoi kuntouduttuaan JYPin vahvuudessa runkosarjan viimeisellä kierroksella. Aitola ei kuitenkaan mahtunut pudotuspeleissä kertaakaan joukkueen kokoonpanoon. Hän pelasi JYPissä kauden aikana kuusi runkosarjaottelua ilman tehopisteitä ja Akatemiassa 14 runkosarjaottelua tehopistein 1+3=4.


title: Olli Aitola

text: Kaudella 2016–2017 Aitola pelasi JYPissä seitsemän runkosarja- ja kaksi Mestarien liigan ottelua ilman tehopisteitä. Suurimman osan kaudestaan hän pelasi kuitenkin JYP-Akatemiassa, joka putosi kauden päätteeksi Mestiksestä Suomi-sarjaan. Sarjapudotuksen myötä Akatemia lopetti toimintansa. Elokuussa 2017 JYP lainasi Aitolan kaudeksi 2017–2018 toistaiseksi voimassa olevalla sopimuksella seuran uuteen yhteistyöjoukkueeseen, KeuPa HT:hen. Hän pelasi JYPissä kauden aikana yhden runkosarja- ja CHL-ottelun. Aitola voitti CHL:n mestaruuden. Mestiksen siirtotakarajalla, helmikuussa 2018 hänen vahvistettiin pelaavan loppukauden KeuPan vahvuudessa. Aitola voitti kauden päätteeksi Mestiksen mestaruuden.


title: Olli Aitola

text: Aitola teki kaudeksi 2018–2019 vuoden mittaisen sopimuksen KeuPa HT:n kanssa.


title: CatDog

text: CatDog () on yhdysvaltalainen animaatiosarja, jonka loi Peter Hannan. Sitä esitettiin vuosina 1998–2005. Ohjelman tuotantoyhtiöinä toimivat pääasiassa Peter Hannan Productions ja Nickelodeon Animation Studios.


title: Kortekannaksen kanava

text: Kortekannaksen kanava on Heinäveden ja Leppävirran rajalla Suvasveden ja Varisveden välillä sijaitseva avokanava joka rakennettiin 1907. Kanava on pituudeltaan 400 metriä ja sen kautta kulkevien alusten suurin leveys voi olla 11,8 metriä, syväys 2,4 metriä ja mastonkorkeus 12,5 metriä.


title: Arsenio Martínez Campos

text: Arsenio Martínez Campos y Anton (14. joulukuuta 1831 Segovia – 23. syyskuuta 1900 Zarauz) oli espanjalainen kenraali, joka palautti joulukuussa 1874 sotilasvallankaappauksellaan Bourbon-suvun takaisin valtaan Espanjassa kuuden vuoden jälkeen. Hän toimi myös lyhyesti Espanjan pääministerinä vuonna 1879.


title: Arsenio Martínez Campos

text: Martínez Campos palveli vuodesta 1852 upseerina Espanjan pääesikunnassa. Hän osallistui 1859–1860 Espanjan–Marokon sotaan, 1861 Juan Primin komentamaan Meksikon-sotaretkeen ja 1869–1872 taisteluihin kapinallisia vastaan Kuubassa. Palattuaan vuonna 1872 Espanjaan hänet ylennettiin kenraaliksi ja hän toimi hetken sotilaskoulun opettajana, minkä jälkeen hän osallistui eteläisessä Espanjassa puhjenneiden separatistisen kapinaliikkeiden kukistamiseen ja sisällissotaan karlisteja vastaan. Ensimmäisen tasavallan aikana vuosina 1873–1874 Martínez Campos oli vangittuna, koska ei suostunut tunnustamaan tasavaltaista hallitusta. Francisco Serranon tultua valtaan Martínez Campos palasi sotimaan karlisteja vastaan divisioonankomentajana. Bourbon-suvun kruununperijä prinssi Alfonso oli marraskuun lopussa 1874 antanut julistuksen Espanjan muuttamisesta perustuslailliseksi monarkiaksi, jos hänet palautettaisiin valtaan, mikä sai monet tasavaltaa vastustaneet kenraalit panemaan toivonsa häneen. Martínez Campos ratkaisi tilanteen suorittamalla 29. joulukuuta 1874 Saguntossa vallankaappauksen ("pronunciamiento") ja julistamalla Alfonson kuninkaaksi nimellä Alfonso XII.


title: Arsenio Martínez Campos

text: Monarkian palauttamisen jälkeen Martínez Campos ryhtyi johtamaan taisteluja karlisteja vastaan, nyt kuningas Alfonson nimissä. Sisällissota päättyi hallituksen joukkojen voittoon helmikuussa 1876. Tämän jälkeen Martínez Campos nimitettiin koko armeijan ylipäälliköksi ja hän sai tehtäväkseen kukistaa Kuubassa edelleen jatkuneen kapinan. Hän onnistui myös tässä, ja helmikuussa 1878 solmittu Zanjónin rauha päätti kymmenen vuotta jatkuneen sodan Kuubassa. Espanjaan palattuaan Martínez Campos toimi pääministerinä maaliskuusta joulukuuhun 1879 sekä vuosina 1881–1883 sotaministerinä Práxedes Mateo Sagastan hallituksessa. Martínez Campos oli myös useita kertoja senaatin puhemiehenä ja vuosina 1887–1888 Madridin kenraalikapteenina. Hän komensi vielä menestyksekkäästi espanjalaisia joukkoja Marokon sodassa 1893–1894 ja neuvotteli rauhan Marrakechissä tammikuussa 1894. Sen sijaan hänen yrityksensä tukahduttaa uusi kapina Kuubassa 1895–1896 epäonnistui ja hänet kutsuttiin tammikuussa 1896 takaisin kotimaahan.


title: Välikanava

text: Välikanava on Heinävedellä Varistaipaleen kanavan ja Taivallahden kanavan välillä sijaitseva avokanava joka rakennettiin 1911-1914. Kanava on pituudeltaan 160 metriä ja sen kautta kulkevien alusten suurin leveys voi olla 7,1 metriä, syväys 1,8 metriä ja mastonkorkeus 12,5 metriä.


title: Miro Mäkinen

text: Miro Mikael Mäkinen (s. 27. huhtikuuta 1996 Vantaa) on suomalainen jääkiekkoilija, joka pelaa Mestis-joukkue TuTossa. Hän on pelipaikaltaan keskushyökkääjä. Mäkisen identtinen kaksoisveli Atte on pelannut lähes koko uransa ajan Miron joukkuetoverina.


title: Miro Mäkinen

text: Mäkinen on Kiekko-Vantaan kasvatti. Hän siirtyi juniorina sittemmin Jokereihin, joiden C-nuorten paras pistemies ja syöttäjä Mäkinen oli SM-karsinnoissa kaudella 2011–2012 tehoilla 7+16=23. Hän voitti seurassa kolme peräkkäistä B-nuorten Suomenmestaruutta vuosina 2012, 2013 ja 2014.


title: Miro Mäkinen

text: Elokuussa 2014 Mäkinen teki kaksoisveljensä Aten kanssa kaksivuotisen KHL-sopimuksen Jokereiden kanssa. Seura lainasi heidät samalla Mestis-joukkue Kiekko-Vantaaseen, jossa Miro Mäkinen pelasi kauden 2014–2015 aikana 11 runkosarjaottelua tehden yhden syöttöpisteen. Hän pelasi kautensa kuitenkin suurimmaksi osaksi Jokereiden A-nuorissa.


title: Miro Mäkinen

text: Elokuussa 2015 Jokerit lainasi Mäkiset Mestis-joukkue Mikkelin Jukureihin. Tammikuun 2016 lopulla Jokerit kuitenkin kutsuivat heidät KHL-vahvuuteensa paikkaamaan loukkaantumisia. He tekivät KHL-debyyttinsä 1. helmikuuta 2016 vieraissa SKA Pietaria vastaan. Miro sai ottelussa jääaikaa 3.27 minuuttia. Seuraavassa ottelussa 3. helmikuuta 2016 vieraissa Dinamo Riikaa vastaan hän teki KHL-uransa avausmaalin veljensä Aten syötöstä. Miro palasi kahden ottelun jälkeen loppukaudeksi 2015–2016 takaisin Jukureihin, jossa hän voitti kauden päätteeksi Mestiksen mestaruuden.


title: Miro Mäkinen

text: Huhtikuussa 2016 Mäkinen solmi vuoden jatkosopimuksen Jokereiden kanssa. Hän pelasi kauden 2016–2017 aikana kahdeksan KHL-ottelua, mutta Mäkinen pelasi suurimman osan kaudestaan kuitenkin lainalla Kiekko-Vantaassa. Hänen kautensa päättyi kuitenkin ylävartalovammaan helmikuussa 2017. Mäkinen voitti kauden päätteeksi Mestis-hopeaa.


title: Miro Mäkinen

text: Kaudeksi 2017–2018 Mäkinen teki Kiekko-Vantaan kanssa uuden, vuoden mittaisen sopimuksen. Hän jakoi tehoilla 13+13=26 joukkueen sisäisen maalipörssin kolmannen sijan Julius Rantaeskolan kanssa ja sisäisen pistepörssin neljännen sijan Joona Harjaman kanssa. Mäkinen siirtyi kaudeksi 2018–2019 yhdessä veljensä Aten kanssa vuoden mittaisella sopimuksella TuToon.


title: Miro Mäkinen

text: Mäkinen pelasi alle 18-vuotiaiden MM-kilpailuissa vuonna 2014, jolloin valmennus valitsi hänet Suomen turnauksen yhdeksi kolmesta parhaasta pelaajasta. Mäkinen pelasi myös alle 18-vuotiaiden Ivan Hlinkan muistoturnauksessa vuonna 2013. Hän edusti myös alle 17-vuotiaiden maajoukkuetta World U-17 Hockey Challengessa ja Euroopan nuorten olympiafestivaaleilla vuonna 2013, joista jälkimmäinen turnaus päättyi kultaan.


title: Miro Mäkinen

text: Mäkinen myös putosi viimeisten joukosta alle 20-vuotiaiden MM-leiriryhmästä vuoden 2016 turnaukseen.


title: Kortesalmen kanava

text: Kortesalmen kanava on Kuopiossa Vaajasalossa Siilinjärvelle johtavalla syväväylällä sijaitseva avokanava. Kanava on pituudeltaan 400 metriä ja sen kautta kulkevien alusten suurin leveys voi olla 12,6 metriä, syväys 4,2 metriä ja mastonkorkeus 24,5 metriä.


title: Yhdistyneiden kansakuntien parlamentti

text: Yhdistyneiden kansakuntien parlamentti (UNPA) on ehdotus, jossa YK:n yleiskokous muuttuisi maailmanlaajuisesti valituksi parlamentiksi. Idea sai alkunsa kansainliiton perustamisesta 1920-luvulla ja nousi uudelleen poliittiselle kartalle toisen maailmasodan loputtua 1945, mutta kylmän sodan aikana idea oli jäissä. Idea kansainvälisestä parlamentista on noussut jälleen kartalle, kun monet kansainväliset järjestöt ovat keränneet valtaa itselleen globalisaation myötä. YK:n parlamentti olisi näiden vastavoimana valvomassa näiden toimia. Vuonna 2007 toimintansa aloittava ryhmä kampanjoi ehdotuksen edestä. Kesäkuuhun 2013 mennessä ehdotus on saanut tukea 800 parlamentin jäseneltä 100 eri maasta ja ideaa kannattaa yli 5 000 ihmistä.


title: Yhdistyneiden kansakuntien parlamentti

text: Osassa ehdotuksista parlamentti valittaisiin suorilla vaaleilla ja osassa taas jäsenvaltion parlamentti nimittäisi virkaan kansanedustajat. Eri vaalitavoilla maiden saamat paikat vaihtelisivat suuresti. Joseph E. Schwartzbergin mukaan ajatus, että parlamentti voisi olla kaksikamarinen, on epäkäytännöllinen suurista väestöeroista johtuen. Kaksikamarisessa järjestelmässä esimerkiksi Yhdysvaltain senaatissa jokainen osavaltio saa kaksi paikkaa riippumatta asukasmäärästä. Hän vertaa Kaliforniaa, joka on Yhdysvaltojen väestöltään suurin osavaltio, Wyomingin osavaltioon, jossa asukasluku on pienin. Kaliforniassa on noin 69 kertaa enemmän asukkaita kuin Wyomingissa. Mikäli samanlainen toteutettaisiin Yhdistyneiden kansakuntien parlamentin kohdalla, erot esimerkiksi Kiinan kansantasavallan ja Naurun tai Tuvalun välillä olisi 100 000-kertainen, sillä viimeksi mainituissa on likimain 10 000 asukasta. On vaikea perustella, minkä takia Narulla pitäisi olla yhtä paljon valtaa kuin Kiinalla.Toinen ongelma on, että osa valtioista, kuten edellä mainittu Kiina, ovat diktatuureja, joiden saaminen mukaan olisi luultavasti hankalaa.


title: Yhdistyneiden kansakuntien parlamentti

text: Maailmanparlamentin rahoituksesi on ehdotettu nykyisenkaltaista jäsenmaksuja jäsenvaltioilta, jolla nykyinen YK rahoitetaan, jossa varakkaammat jäsenvaltiot maksavat suurempia summia. Heinrich:hen mielestä "On tärkeää, että YK-parlamentaarikkojen palkat ja matkustuskulut maksaisi YK:n kansanedustajalaitos omasta budjetistaan (mikä olisi osa YK:n budjettia) eikä kansallisvaltiot yksitellen. Tämä takaisi UNPA-poliitikkojen itsenäisyyden heidän palveluksissaan YK:lle ja varmistaisi heidän osallistumisensa laadun."


title: Yhdistyneiden kansakuntien parlamentti

text: Suoraan valitulla parlamentilla voisi olla yhtenäinen vaalitapa, mikäli se ottaa mallia Euroopan parlamentista, jolla on tietyt minimikriteerit. Ne ovat suhteellinen vaalitapa ja jokainen jäsenvaltio on velvoitettu olemaan edustettuna. Schwartzberg ehdottaa ammattimaisen vaalikomission perustamista, että vaalit käytäisiin mahdollisimman tasapuolisesti. Schwartzbergin ehdotuksen pohjalta komissiolla olisi oikeudet määritellä oikeudenmukaisten vaalien kriteerit, määritellä etukäteen toteutuvatko kriteerit ja sulkea sellaiset äänestyspaikat, jossa kriteerit eivät täyttyneet. Vaalien pätevyydelle hän laittaisi myös kriteeriksi ainakin alussa, että vähintään 20 % äänestäjäkunnasta osallistuisi vaaleihin. Tätä voisi myöhemmin korottaa.


title: Vuolteen kanava

text: Vuolteen kanava on Vuolteensalmessa Yöveden ja Louhiveden välisellä väylällä sijaitseva avokanava. Matala Vuolteensalmi perattiin vuonna 1836 kanavaksi mutta se kävi lopulta liian matalaksi kooltaan kasvaneille laivoille. Laivaliikenne siirtyi sitten vuosina 1874–1877 rakennetuille Varkaantaipaleen ja Kirkkotaipaleen kanaville ja Vuolteen kanava jäi vain paikalliseen käyttöön. Vuolteen kanava on pituudeltaan noin 200 metriä ja leveydeltään 6–7 metriä. Kanavan kautta kulkevien alusten syväys voi olla enintään 1,0 metriä ja mastonkorkeus 2,5 metriä.


title: Players Championship (snooker)

text: Players Championship on snookerin ammattilaisturnaus. Turnaus pelattiin ensimmäsen kerran kaudella 2010–2011 nimellä Players Tour Championship Grand Finals, vuodeksi 2014 nimi muutettiin Players Championship Grand Finaliksi ja nykyiseen muotoonsa vuodeksi 2017.


title: Players Championship (snooker)

text: Turnauksen hallitseva mestari vuodelta 2018 on englantilainen Ronnie O’Sullivan.


title: Players Championship (snooker)

text: Aluksi turnaus oli Players Tour Championship -kauden päättävä finaaliturnaus johon pääsivät Players Tour Championship -turnausten 32 parasta pelaajaa. Vuodesta 2017 alkaen turnaukseen on saanut osallistumisoikeuden 16 maailman yksivuotisrankingin parasta pelaajaa.


title: Tomás de Zumalacárregui

text: Tomás de Zumalacárregui y de Imaz (; 29. joulukuuta 1788 Ormáiztegui – 24. kesäkuuta 1835 Cegama) oli baskilaissyntyinen espanjalainen kenraali, joka toimi karlistien armeijan johtavana komentajana ensimmäisen karlistisodan alkuvaiheessa 1833–1835.


title: Tomás de Zumalacárregui

text: Zumalacárregui oli sotinut jo nuorena Espanjan vapaussodassa, jonka aikana hän yleni kapteeniksi. Hän oli mielipiteiltään rojalisti ja syvästi uskonnollinen. Hänet ylennettiin vuonna 1823 everstiksi ja hän toimi sen jälkeen kymmenen vuotta El Ferrol del Caudillon kaupungin sotilaskuvernöörinä. Kuningas Ferdinand VII:n kuoltua joulukuussa 1833 Zumalacárregui jätti asemapaikkansa liittyäkseen kruununtavoittelija Don Carlosta tukeviin joukkoihin. Don Carlos nimitti hänet kenraaliksi ja Navarran alueen komentajaksi. Zumalacárregui järjesti karlistien sekalaiset joukot Navarrassa ja Baskimaalla yhtenäiseksi ja kurinalaiseksi armeijaksi. Sen jälkeen hän johti armeijansa useisiin voittoihin osoittautuen lahjakkaaksi sotilastaktikoksi. Saavutettuaan kesäkuussa 1835 voiton pohjoisessa Espanjassa hän olisi halunnut hyökätä kohti pääkaupunki Madridia, mutta Don Carlos määräsikin hänet piirittämään Bilbaon satamakaupunkia. Piirityksen aikana hän haavoittui lievästi ja kuoli haavoihinsa riittämättömän hoidon vuoksi.


title: Pitkälänniemen kanava

text: Pitkälänniemen kanava on Varkaudessa Kuopioon johtavalla Saimaan syväväylällä sijaitseva avokanava. Vuosina 1971-1972 rakennettu kanava on pituudeltaan noin 250 metriä. Kanavan kautta kulkevien alusten suurin leveys on 12,6 metriä, syväys voi olla enintään 4,35 metriä ja mastonkorkeus 24,5 metriä.


title: Taifuuni (kustantamo)

text: Kustannus Oy Taifuuni oli Suomessa vuosina 1992–2004 toiminut välieurooppalaiseen kirjallisuuteen erikostunut yleiskustantamo, jonka perusti Marjo Mäenpää (toimitusjohtaja, kustantaja).


title: Taifuuni (kustantamo)

text: Kustannus Oy Taifuuni julkaisi sekä tieto- että kaunokirjallisuutta, matkaoppaita, keittokirjoja ja dekkareita Euroopasta: Baltian maista, Unkarista, Puolasta, Tšekistä, Ukrainasta, Venäjältä, Sveitsistä, Itävallasta ja Suomesta.


title: Taifuuni (kustantamo)

text:
Kustannus Oy Taifuunin juuret ja suuri osa taustalla vaikuttavista henkilöistä ovat olleet mukana neuvostokirjallisuuteen erikoistuneessa SN-Kirjat Oy/Orient Express –kustantamosta. SN-Kirjat Oy oli 1986 perustettu suomalais-neuvostoliittolainen yhteisyritys, Suomessa sen omistaja oli Suomi-Neuvostoliitto-Seura. Marjo Mäenpää toimi SN-Kirjojen kustannuspäällikkönä 1988-1992. SN-Kirjojen ohjelmistossa ilmestyi myös ns. dissidenttikirjallisuutta, mm. Jevgeni Popovin ja Vladimir Sorokinin, Svetlana Aleksijevitšin, Jelena Makarovan, Oleg Jermakovin Neuvostoliiton arkea, Afganistanin sotaa ja naisen asemaa arvostelevia teoksia. SN-kirjat julkaisi neuvostoliittolaista kirjallisuudentutkimusta mm. Juri Lotmanin ja Mihail Bahtinin teoksia. 1990 SN-Kirjat Oy siirtyi Tammen omistukseen ja kustantamo nimettiin Orient Express -pokkarisarjan nimen mukaan. Neuvostoliiton hajottua ja Tammen Kirjakanava-konsortion uudelleenjärjestelyjen yhteydessä Orient Express lakkautettiin keväällä 1992.
Kustannus Oy Taifuuni perustettiin huhtikuussa 1992. Taifuuni työllisti Orient Express -kustantamon työssä vaikuttaneita kääntäjiä, tutkijoita, graafikoita sekä slaavilaisen ja itäeurooppalaisen kulttuurin tuntijoita.


title: Taifuuni (kustantamo)

text: Taifuunin kirjailijoita olivat muun muassa Jevgeni Popov (Venäjä), Jeremei Aipin (Hanti-Mansia), Oleksandr Dovzenko (Ukraina), Juhan Paju (Viro), Boris Pasternak (Venäjä), Jan Pelc (Tšekki), Maimu Berg (Viro), Alexandra Berková (Tšekki), Nikolai Gogol (Venäjä), Manuela Gretkowska (Puola), Jan Neruda (Tšekki), Pavel Soltesz (Tšekki), Andrej Stasiuk (Puola), Sandor Tar (Unkari), Vladimir Macura (Tšekki), Miklos Meszöly (Unkari), Gustav Meyrink (Itävalta), Aleksandr Morozov (Venäjä), Kauksi Ülle (Võrumaa), Mati Unt (Viro) ja Elmar Valmre (Viro).


title: Piensaaren kanava

text: Piensaaren kanava eli Haijan kanava on Varkaudessa Haijanselälle johtavalla veneväylällä sijaitseva Piensaaren halki kaivettu avokanava. 1900-luvun alussa rakennettu kanava on pituudeltaan 200 metriä, leveys on 7,1 metriä, syväys 1,8 metriä ja suurin mastonkorkeus 5,5 metriä.


title: Sunnuntain kahvikonsertti

text: Sunnuntain kahvikonsertti oli Mainostelevion ohjelmistossa vuosina 1959–1969 esitetty ohjelmasarja, jossa esiintyivät kapellimestari Toivo Lehtelä sekä hänen kaksi tytärtään, viulisti Helena (myöh. Helena Lehtelä-Mennander) ja pianisti Ritva Lehtelä-Relander. Isä Lehtelä soitti selloa. Tämän Trio Lehteläksi kutsutun kokoonpanon lisäksi ohjelmassa esiintyi vierailevia laulajia ja instrumenttisolisteja.


title: Sunnuntain kahvikonsertti

text: 15 minuutin mittaiset kahvikonsertit lähetettiin sunnuntai-iltaisin television ykköskanavalla MTV:n ohjelmapaikalla. Ensimmäinen Sunnuntain kahvikonsertti lähetettiin 6. syyskuuta 1959, jolloin televisiovastaanottimia oli Suomessa vielä varsin vähän. Viimeinen Trio Lehtelän kahvikonsertti lähetettiin joulukuun 19. päivänä 1969.


title: Sunnuntain kahvikonsertti

text: Ohjelma oli sponsoroitu. Alkuvuosina sponsorina oli Fazer tunnuslauseella ”Viulut maksoi Fazer”. Viimeiset kuusi vuotta 1965–1969 Sunnuntain kahvikonserttia sponsoroi Meira ja sen Kulta Katriina -kahvimerkki.


title: Sunnuntain kahvikonsertti

text: Trio Lehtelä teki myös äänilevyjä muun muassa Mauno Kuusiston ja Tapio Rautavaaran kanssa.


title: Sunnuntain kahvikonsertti

text: Helena Lehtelä esitti Mauno Kuusiston ohella pääosaa vuoden 1961 elokuvassa "Kertokaa se hänelle...". Hän näytteli parissa muussakin musiikkiaiheisessa elokuvassa 1950- ja 1960-lukujen vaihteessa.


title: Kaivannonsalmen kanava

text: Kaivannonsalmen kanava on Pyhäjärvellä Sorvanselän ja Saviselän välillä sijaitseva avokanava. Vuosien 1818–1832 aikana perattu kanava on pituudeltaan 300 metriä, leveys on 7,5 metriä, syväys 1,8 metriä ja suurin mastonkorkeus 5,5 metriä.


title: Antoine d’Orléans

text: Antoine Marie Philippe Louis d’Orléans, Montpensierin herttua (31. heinäkuuta 1824 Neuilly-sur-Seine, Ranska – 4. helmikuuta 1890 Sanlúcar, Espanja) oli Ranskan kuningas Ludvig Filipin kuudes ja nuorin poika, joka vaikutti pääasiassa Espanjassa.


title: Antoine d’Orléans

text: Antoine palveli isänsä hallitsijakaudella Ranskan armeijassa ja yleni Algeriassa käytyjen taistelujen aikana vuonna 1846 everstiluutnantiksi. Hän avioitui vuonna 1846 Espanjan kuningatar Isabellan nuoremman sisaren Maria Luisa Fernandan kanssa ja asettui Ranskassa 1848 tapahtuneen helmikuun vallankumouksen jälkeen asumaan pysyvästi Espanjaan. Hänelle annettiin vuonna 1859 Espanjan hallitsijasuvun infantin arvo. Antoine karkotettiin vuonna 1868 Espanjasta hänen vastustettuaan kuningatar Isabellaa, mutta tämän tultua pian syrjäytetyksi vallankumouksella hän saattoi palata. Vuonna 1870 Antoine oli yksi ehdokkaita Espanjan uudeksi kuninkaaksi. Hän sai kuninkaanvaalissa 27 ääntä, mutta valituksi tuli Italian hallitsijasukuun kuulunut Aostan herttua Amadeus. Vuonna 1871 Antoine oli tilapäisesti karkotettuna Baleaareille, mutta sitten hänet valittiin edustajaksi Espanjan parlamenttiin eli cortesiin. Hän tuki Isabellan pojan Alfonson nostamista Espanjan kuninkaaksi. Kuninkaaksi tullut Alfonso nai Antoinen tyttären Mercedesin. Antoinen toinen tytär Isabella oli naimisissa hänen veljenpoikansa, Pariisin kreivi Philippe d’Orléansin kanssa.


title: Naisten Futsal-liigan kausi 2015–2016

text: Naisten Futsal-liigan kausi 2015–2016 oli järjestyksessään viides pelattu Naisten Futsal-liigan kausi. Mestaruuden voitti Ilves FS. Futsal-Ykköseen putosi Lauttakylän Luja ja liigaan nousi kaudeksi 2016–2017 Liikunnan Riemu.


title: Naisten Futsal-liigan kausi 2015–2016

text: Naisten Futsal-liiga pelattiin kaudella 2015–2016 kymmenen joukkueen kaksinkertaisena sarjana, jonka viimeiseksi jäänyt putosi Naisten Futsal-Ykköseen ja yhdeksänneksi sijoittunut karsi sarjapaikastaan Futsal-Ykkösen toiseksi sijoittuneen kanssa.


title: Naisten Futsal-liigan kausi 2015–2016

text: Naisten Futsal-Ykkösen toiseksi ja kolmanneksi sijoittuneet EPS ja Team Vanpa eivät halunneet lähteä liigakarsintaan, joten paikan otti lopulta neljänneksi sijoittunut FC YPA. SiPS Futsal säilytti liigapaikkansa otteluvoitoin 2−1.


title: Kiinalainen unelma

text: Kiinalainen unelma on Kiinan presidentin Xi Jinpingin keksimä käsite. Käsitteellä voidaan tarkoittaa monenlaisia asioita. Jinping on itse peräänkuuluttanut kiinalaisen yhteiskunnan uudistamista ja voimistamista unohtamatta kiinalaistyylisen sosialismin jatkuvuutta. Jotkut ovat kritisoineet käsitettä juuri sen monitulkinnallisuuden vuoksi. On myös pelätty, että Kiinan ulkopoliittinen toiminta muuttuisi aggressiivisemmaksi ”kiinalaisen unelman” tavoittelun myötä. Toiset näkevät yhtymäkohtia amerikkalaisen unelman käsitteeseen, jossa yksilöt parantavat elintasoaan omalla yritteliäisyydellään. Jinping on verrannut "kiinalaista unelmaa" ”amerikkalaiseen unelmaan”. Toisaalta on sanottu, että ”käsitteet eivät ole verrattavissa, koska Kiinassa korostetaan valtion roolia toisin kuin Yhdysvalloissa, jossa valtioon suhtaudutaan kriittisemmin. Siten ”kiinalainen unelma” tarkoittaisi kansallista unelmaa siinä missä ”amerikkalainen unelma” tarkoittaa yksilön unelmaa. Jinpingin mukaan kansainvälinen pelikenttä tulisi käsitteen myötä muuttumaan ja tulevaisuudessa kansainvälisen yhteisön pelisäännöt tultaisiin sopimaan yhteistyössä teollisuusmaiden ja kehitysmaiden kanssa.


title: Futsal-Liigan kausi 2015–2016

text: Futsal-Liigan kausi 2015–2016 oli järjestyksessään 18. Futsal-liigan kausi. Kausi alkoi 3.10.2015 ja päättyi neljänteen finaaliin 1.5.2016.


title: Futsal-Liigan kausi 2015–2016

text: Futsal-liigan mestaruuden voitti hallitseva mestari Sievi FS kukistamalla Ilveksen finaaleissa otteluvoitoin 3-1. Kauden päätteeksi Mad Max karsiutui Futsal-Ykkösen.


title: Futsal-Liigan kausi 2015–2016

text: Kauden 2015–2016 Futsal-Liiga pelattiin kahdentoista joukkueen kaksinkertaisena sarjana, jonka kahdeksan parasta etenivät pudotuspeleihin.


title: Futsal-Liigan kausi 2015–2016

text:
Sarjataulukko runkosarja päättyessä
Pudotuspelien puolivärierien otteluparit muodostettiin valintatilaisuudessa 29.3.2018.Runkosarjan voittajana Sievi FS sai valita puolivärierä vastustajansa runkosarjan sijoille 5.-8. sijoittuneista joukkueista. Seuraavaksi runkosarjassa toiseksi sijoittunut Ilves FS sai valita jäljelle jääneistä 5.-8. sijoilla olevista joukkuesta ja niin edelleen. Puolivälierät pelattiin paras kolmesta -järjestelmällä eli kahdella voitolla joukkue etenee välieriin.


title: Futsal-Liigan kausi 2015–2016

text:
Välieriin selvinneistä joukkueista kohtasivat runkosarjan parhaiten ja huonoiten sijoittuneet sekä toiseksi paras ja toiseksi huonoin. Välierät ja finaalisarja pelattiin paras viidestä-järjestelmällä. Pronssimitali ratkaistiin yhdessä ottelussa runkosarjassa paremmin sijoittuneen kotikentällä.
Pronssiottelussa 24.4.2016 Somerolla SoVo kukisti GFT:n 5-4 (2-3).


title: Futsal-Liigan kausi 2015–2016

text: Kauteen hallitsevana mestarina lähtenyt Sievi FS voitti historiansa toisen mestaruuden. Ilvekselle hopea oli historian neljäs ja Someron Voima saavutti historiansa ensimmäisen mitalisijan.


title: Futsal-Liigan kausi 2015–2016

text: Futsal-Liigan viimeiseksi sijoittunut Mad Max putosi Futsal-Ykköseen kaudeksi 2016–2017. Tilalle sarjaan nousi Ykkösen mestaruuden voittanut PJK.


title: Futsal-Liigan kausi 2015–2016

text:
Sijalle yksitoista sijoittunut Riemu karsi liigapaikasta Futsal-Ykkösessä toiseksi sijoittuneen Ilves FS akatemian kanssa ja kymmenenneksi sijoittunut PP-70 kohtasi Ykkösen kolmanneksi sijoittuneen PS Villan. Ottelusarjan voittoon vaadittiin kaksi otteluvoittoa.
Futsal-gaala 2016 järjestettiin 21.5.2016 Helsingissä ja gaalassa palkittiin kauden parhaita onnistujia. Miesten Futsal-Liigassa osalta jaettiin seuraavia palkintoja:


title: Futsal-Liigan kausi 2015–2016

text: Kauden Futsalpelaaja 2015-2016: Joni Pakola, Sievi Futsal


title: Futsal-Liigan kausi 2015–2016

text: Kauden Maalivahti: Tuomas Kallioinen, Ilves FS


title: Futsal-Liigan kausi 2015–2016

text: Kauden Puolustuspelaaja: Jukka Kytölä, KaDy


title: Futsal-Liigan kausi 2015–2016

text: Kauden Hyökkäyspelaaja: Arber Istrefi, SoVo


title: Futsal-Liigan kausi 2015–2016

text: Kauden Nuori pelaaja: Jaakko Alasuutari, Sievi Futsal


title: Futsal-Liigan kausi 2015–2016

text: Kauden Tulokas: Jovan Stankovic, Leijona Futsal


title: Futsal-Liigan kausi 2015–2016

text: Mestarivalmentaja: Kimmo Mattila, Sievi Futsal


title: Futsal-Liigan kausi 2015–2016

text: Kauden Erotuomari:Timo Onatsu


title: Futsal-Liigan kausi 2015–2016

text: Kauden Lupaava Erotuomari: Sami Väntti


title: Futsal-Liigan kausi 2015–2016

text: Kauden futsaltapahtuma 2015-2016: Sievi Futsalin finaaliottelut


title: Futsal-Liigan kausi 2015–2016

text: Maali- ja pistepörssin voittaja: Arber Istrefi, SoVo


title: Futsal-Liigan kausi 2015–2016

text: Futsal-Liiga, Pudotuspelien pistepörssin voittajat


title: Toisen asteen oppilaitosten vertailu

text: Toisen asteen oppilaitosten vertailu on luettelo, joka asettaa tietyn maan toisen asteen oppilaitokset paremmuusjärjestystä kuvaavaan järjestykseen. Vertailut ovat yleensä lehdistön kokoamia ja julkaisemia ja perustuvat kunkin maan opetusministeriön julkaisemiin tai luovuttamiin tietoihin. Suomessa lukiovertailut tai lukiorankingit perustuvat ylioppilastutkintolautakunnan julkaisemiin tietoihin ylioppilastutkintotuloksista. Vertailuilla arvioidaan olevan vaikutus oppilaitosten houkuttelevuuteen potentiaalisten opiskelijoiden ja heidän vanhempiensa silmissä.


title: Toisen asteen oppilaitosten vertailu

text: Suomessa lukiovertailuja ovat julkaisseet Helsingin Sanomat, MTV Uutiset, STT ja Yleisradio. Ylen rankkaukset perustuvat kirjoitettujen aineiden keskiarvoihin. Helsingin Sanomien rankkaus perustuu vain neljään pakolliseen aineeseen; MTV laskee yhteen kaikki kirjoitetut aineet. Helsingin Sanomien, MTV:n ja Ylen lukiovertailut eivät ota huomioon millä keskiarvoilla lukioihin on tultu. STT:n lukiovertailu poikkeaa siten, että siinä huomioidaan myös opiskelijoiden lähtötaso.


title: Toisen asteen oppilaitosten vertailu

text: Valtion taloudellinen tutkimuskeskus (VATT) teki vuosina 2002–2013 tutkimuksen, jossa arvioitiin suomalaisten lukioiden laatua. Tutkimuksen mukaan lukioiden erot ovat pieniä ja julkisuudessa esitetyt erilaiset lukiovertailut ovat harhaanjohtavia, eikä lukioita voida luotettavasti asettaa paremmuusjärjestykseen niiden laadun perusteella.


title: Toisen asteen oppilaitosten vertailu

text: Suomalaiset lukiovertailut eivät ota huomioon kuinka monta ylioppilasta kustakin lukiosta valmistuu. Tämän takia pienempien lukioiden tulokset voivat heittelehtiä hyvinkin paljon vuodesta toiseen. Lukiovertailut eivät myöskään ota huomioon paljonko opettajia on suhteessa oppilaisiin.


title: Toisen asteen oppilaitosten vertailu

text: Suomessa on myös erikoislukioita, joissa pakollisia aineiden kursseja opiskellaan media-, musiikki- tai urheilupainotteisuuden takia vähemmän, vaikka pääsyvaatimustaso olisi kova.


title: Toisen asteen oppilaitosten vertailu

text: Taulukossa ovat tunnetuimpien suomalaisten lukiovertailujen top-10:een sijoittuneet lukiot keväällä 2016. STT:n vertailusta puuttui kahdeksan lukiota, joiden lähtökeskiarvot puuttuivat aineistosta. Yleisradio julkaisi kaksi kirjoitettujen aineiden keskiarvoihin perustuvaa luetteloa.


title: Toisen asteen oppilaitosten vertailu

text: Taulukossa on STT:n ja Ylen julkaisemien lukiovertailujen top-10:een sijoittuneet lukiot keväällä 2017.


title: Toisen asteen oppilaitosten vertailu

text: Britanniassa ensimmäisen ja toisen asteen koulutus on hajautettu maittain.


title: Toisen asteen oppilaitosten vertailu

text: Englannin osalta Britannian opetusministeriö julkaisee toisen asteen oppilaitosten vertailuja vuosittain. Vertailut perustuvat lähinnä kansallisten 'GCSE'-kokeiden (joihin oppilaat osallistuvat 11. kouluvuotensa lopulla), sekä erilaisten toisen asteen päättötutkintojen kuten 'A-level' (13. kouluvuoden lopulla) tuloksiin.


title: Toisen asteen oppilaitosten vertailu

text: Skotlannin opetusministeriö julkaisee vastaavia vertailuja perustuen muun muassa skotlantilaisten 'Higher'-päättötutkintojen tuloksiin.


title: Toisen asteen oppilaitosten vertailu

text: Walesin ja Pohjois-Irlannin opetusministeriöt julkaisevat myös jonkin verran oppilaitostensa tuloksia, joskaan eivät läheskään yhtä yksityiskohtaisia kuin Englannin ja Skotlannin vastaavat.


title: Toisen asteen oppilaitosten vertailu

text: Yhdysvalloissa toisen asteen oppilaitosten vertailuja ovat julkaisseet Newsweek ja U.S. News & World Report.


title: Jussi Isokoski

text: Jussi Isokoski (s. marraskuussa 1981) on Tuupa Records Oy:n toimitusjohtaja, mediapersoona, Áillohaš palkittu musiikkituottaja, tv- juontaja, muusikko ja kunnallispoliitikko.


title: Jussi Isokoski

text: Kotipaikka: Raahe


Jussi Isokoski


title: Unity Technologies

text: Unity Technologies on Tanskasta lähtöisin oleva yritys, joka on tunnettu kehittämästään Unity-pelimoottorista, joka on yksi suosituimmista lisensioiduista pelimoottoreista. Sitä käytetään erilaisissa 3D- ja 2D-peleissä kuten "", Kerbal Space Program, "", "Endless Legend" ja  "Angry Birds 2".


title: Unity Technologies

text: David Helgason (toimitusjohtaja), Nicholas Francis (CCO) ja Joachim Ante (CTO) perustivat Unity Technologiesin vuonna 2004 Kööpenhaminassa Tanskassa sen jälkeen, kun heidän ensimmäinen pelinsä, GooBall, ei juuri menestynyt. He ymmärsivät pelimoottorin ja pelien suunnittelussa tarvittavien työkalujen merkityksen ja sen sijaan, että olisivat alkaneet tehdä seuraavaa peliä, he alkoivatkin tehdä pelimoottoria, jota kuka tahansa voisi käyttää edulliseen hintaan. Unity Technologies sai rahoitusta Sequoia Capitalista, WestSummit Capitalista ja iGlobe Partnersilta.


title: Unity Technologies

text: Yrityksen tavoite on "demokratisoida pelien kehitys", jotta mahdollisimman monet voisivat kehittää interaktiivisia 2D- ja 3D-sisältöjä. Vuonna 2008 iPhonen suosion noustessa, Unity oli ensimmäisten alustaa täysin tukevien pelimoottorien kehittäjien joukossa. Tällä hetkellä Unity tukee 21 alustaa, joiden joukossa on muun muassa Oculus Rift, PlayStation 4 ja Linux.


title: Unity Technologies

text: Huhtikuussa 2012 Unity ilmoitti saavuttaneensa miljoonan rekisteröityneen kehittäjän etapin, käyttäjistä 300 000 käytti Unitya kuukausittain. Huhtikuussa 2015 rekisteröityneitä kehittäjiä oli 4,5 miljoonaa ja aktiivisia käyttäjiä oli kuukausittain miljoona.  47 prosenttia kaikista mobiilipelien kehittäjistä käyttää Unitya.


title: Unity Technologies

text: Unity Asset Store julkaistiin marraskuussa 2010. Sen avulla Unityn käyttäjät voivat myydä toisilleen pelin kehittämisessä tarvittavia elementtejä. Huhtikuuhun 2014 mennessä palvelussa oli 600 000 rekisteröityä käyttäjää ja sieltä oli tehty kuukausittain keskimäärin 500 000 latausta. Joidenkin arvioiden mukaan vuonna 2013 pelien kehittäjät säästivät latausten avulla yhteensä miljardi dollaria.


title: Unity Technologies

text: Maaliskuussa 2014 Unity osti suomalaisen Applifierin. Applifierin Everyplaystä tuli Unity Everyplay. Se on pelaajilla tarkoitettu palvelu, jossa on mahdollista jakaa yhteisöllisesti pelaamiaan pelejä. Oston myötä Applifierin videomainosverkko GameAdsista tuli Unity Ads. Unityn toimitusjohtaja David Helgasonin mukaan yritysosto tuki yrityksen tavoitetta toimittaa kehittäjille työkaluja, joiden avulla heidän pelinsä menestyvät ja siinä auttaa se, että he saavat uusia tapoja olla yhteydessä peliensä aktiivisten pelaajien kanssa.


title: Unity Technologies

text: Unity osti samana vuonna vielä kaksi muutakin yritystä: Playnomics (nykyään Unity Analytics) on kehittäjille tarkoitettu data-analyysialusta ja Tsugi (nykyään Unity Cloud Build) on integrointipalvelu.


title: Unity Technologies

text: Lokakuussa 2014 Helgason ilmoitti, että uudeksi toimitusjohtajaksi tulee John Riccitiello.


title: Unity Technologies

text: Elokuussa 2015 Unity osti Shanghaista SilkCloudin.


title: TLD Registry

text: TLD Registry on on Jarno Marjamäen, Arto Isokosken ja Taneli Tikan vuonna 2009 Irlantiin perustama yritys. Yhtiö perustettiin Irlantiin, koska siellä on alan asiantuntemusta ja tärkeitä yhteistyökumppaneita ja sieltä käsin oli myös helpompi tavoitella brittien ja yhdysvaltalaisten sijoituksia. Yrityksen keskeinen rahoittaja Suomessa on Vision+. Vuonna 2013 TLD Registry sai Internetin tunnuksia jakavalta ICANNilta oikeuden jälleenmyydä kahta kiinankielistä domain-päättettä, ".online" ja ".kiinalainen verkkosivu" kirjoitettuna kiinaksi ja kiinalaisin merkein. TLD Registry tekee sopimuksia sekä Kiinassa että Kiinan ulkopuolella toimivien internet-nimien jälleenmyyjien kanssa, ja sen toimintaa voi verrata tukkukauppaan. Yhtiöllä on ikuinen monopolioikeus verkko-osoitepääteisiinsä.


title: Ficolo

text: Ficolo Oy on Suomessa colocation-palveluja tarjoava konesaliyritys. Ficolo on perustettu vuonna 2011. Yrityksen perustajat hankkivat Puolustusvoimien kallioluolaston ja rakensivat sinne konesalin.


title: Ficolo

text: Yhtiön toiminta käynnistyi vuonna 2011 avainhenkilöiden ja perustajasijoittajien voimin. Palvelutuotantoon yritys pääsi ensimmäisen vaiheen valmistuttua vuonna 2012. Ficolo Oy toimii Ulvilassa (Porin seutu, Satakunta), jossa sen palvelinkeskukset on sijoitettu maanalaisiin kallioluoliin. Luolastoa on yhteensä 8 500 neliömetriä. Luolat sisältävät yhdeksän luolahallia, kooltaan 500 m ja 800 m. Osaa tiloista käytetään jaettuina konesalitiloina ja osa on varattu yksittäisille asiakkaille muilta suljetuiksi tiloiksi.


title: Ficolo

text: Ficolo Oy:n perustajia ovat Seppo Ihalainen, Vesa Lahti ja Sauli Ihalainen. Syksyllä 2017 finanssitalo Taaleri sekä kiinteistö- ja pääomasijoitusyhtiö Pontos ostivat kumpikin 40 prosenttia yhtiöstä, toimivan johdon omistusosuudeksi jäi 20 prosenttia. Kauppahinta oli yhteensä 5,7 miljoonaa euroa.


title: Ficolo

text: Taaleri, Pontos ja Ficolo julkistivat oston yhteydessä käynnistävänsä datakeskushankkeen pääkaupunkiseudulle. Tulevan investoinnin suuruusluokka on yhteensä noin 50 miljoonaa euroa. Pääkaupunkiseudulle suunniteltava datakeskus on laajuudeltaan noin 10 megawattia. Sen palvelut on tarkoitettu dataoperaattoreille ja yrityksille, jotka tarvitsevat joko konesalitilaa omille palvelimilleen tai palvelintilaa pilvipalveluilleen. Investointi pyritään käynnistämään vuoden 2018 alkupuolella.


title: Ficolo

text: Greenpeace vertaili vuonna 2012 suomalaisten palvelinkeskusten uusiutuvan energian käyttöä, energiatehokkuutta ja ilmastopäästövähennystavoitteita. Ficolo selviytyi vertailussa erityisen hyvin uusiutuvan energian osalta, koska käyttää sataprosenttisesti tuulivoimaa.


title: Kristian Vesalainen

text: Kristian Vesalainen (s. 1. kesäkuuta 1999 Helsinki) on suomalainen jääkiekkoilija, joka pelaa KHL-joukkue Jokereissa lainalla NHL-joukkue Winnipeg Jetsista. Hän on pelipaikaltaan vasen laitahyökkääjä. Jets varasi Vesalaisen ensimmäisellä kierroksella 24. pelaajana kesällä .


title: Kristian Vesalainen

text: Vesalainen aloitti jääkiekkoilun 4-vuotiaana Calle Branderin kiekkokoulussa. Hän siirtyi tämän jälkeen Karhu-Kissoihin, josta Vesalainen vaihtoi kahden vuoden jälkeen varsinaiseen kasvattajaseuraansa Helsingin IFK:hon. Hän voitti seurassa C-nuorten SM-pronssia vuonna 2013. Kaudella 2013–2014 Vesalainen pelasi HIFK:n B- ja C-nuorissa, mutta kävi myös kolmen ottelun verran lainalla Helsingin Jääkiekkoklubin B-nuorten Mestis-joukkueessa. Kauden 2014–2015 hän pelasi suurimmaksi osaksi seuran B-nuorissa, mutta Vesalainen pelasi ison osan kaudestaan myös HIFK:n A-nuorissa, jossa hän sai 15-vuotiaana tililleen 17 runkosarja- ja yhden playoff-ottelun.


title: Kristian Vesalainen

text: USHL-joukkue Waterloo Black Hawks varasi Vesalaisen 54. pelaajana kesällä 2015. Hän päätti kuitenkin jäädä Eurooppaan. Kesällä 2015 Vesalainen kävi oma-aloitteisesti tutustumassa Ruotsin SHL-liigan Frölunda HC:n organisaatioon ja Göteborgiin. Hän teki lopulta kaudeksi 2015–2016 juniorisopimuksen seurassa pelanneen Artturi Lehkosenkin pelaaja-agenttina toimineen Jukka Tiilikaisen ansiosta. Vesalainen teki SHL-debyyttinsä 23. lokakuuta 2015 vieraissa Karlskrona HK:ta vastaan, jolloin hänestä tuli Ruotsin pääsarjan ensimmäinen 1999-syntynyt pelaaja. Vesalainen merkittiin Frölundan 13. hyökkääjäksi ja hän sai ottelussa jääaikaa 6.01 minuuttia. Vesalaisesta tuli vain 16 vuoden, neljän kuukauden ja 21 päivän ikäisenä kaikkien aikojen nuorin SHL:ssä debytoinut ulkomaalaispelaaja, mutta hänen ennätyksensä rikkoi kuitenkin jo samalla kaudella slovakialainen Martin Fehérváry (16 vuotta, kolme kuukautta ja yksi päivä). Vesalaisen ensimmäinen SHL-maali syntyi 20. helmikuuta 2016 Örebro HK:ta vastaan. Hänestä tuli Ruotsin pääsarjan kaikkien aikojen nuorin maalin tehnyt ulkomaalaispelaaja ja kaikkiaan historian neljänneksi nuorin maalintekijä.


title: Kristian Vesalainen

text: Vesalainen pelasi Frölundan SHL-joukkueessa kauden 2015–2016 aikana 19 runkosarja- ja viisi playoff-ottelua tehopistein 1+1=2 sekä kolme Mestarien liigan ottelua ilman tehopisteitä. Hän voitti kauden päätteeksi Ruotsin-mestaruuden, mutta kauden aikana myös CHL:n mestaruuden. Vesalainen pelasi suurimman osan kaudestaan Frölundan J20-junioreissa, mutta hän vahvisti myös kahden playoff-ottelun verran seuran J18-junioreita, joissa Vesalainen voitti kauden päätteeksi mestaruuden. Miesten Ruotsin-mestaruuden varmistuttua hän voitti vain 11 tuntia myöhemmin kauden peräti neljännen mestaruutensa voitettuaan Suomen joukkueessa alle 18-vuotiaiden maailmanmestaruuden. Toukokuussa 2016 Vesalainen teki vuoden mittaisen jatkosopimuksen Frölundan kanssa.


title: Kristian Vesalainen

text: SKA Pietari varasi Vesalaisen ensimmäisellä kierroksella 19. pelaajana . Samana kesänä hänet varasi myös OHL-joukkue Flint Firebirds 68. pelaajana . Vesalainen päätti kuitenkin jatkaa kaudella 2016–2017 uraansa Frölundassa. Marraskuussa 2016 seura vuokrasi hänet 13. joulukuuta asti ulottuneella sopimuksella Hämeenlinnan Pallokerhon SM-liigajoukkueeseen. Vesalainen teki liigadebyyttinsä näin ollen 16. marraskuuta 2016 vieraissa Mikkelin Jukureita vastaan. 17-vuotias Vesalainen merkitiin heti HPK:n ykkösketjuun Oula Palveen ja Eero Somervuoren rinnalle. Hän sai ottelussa jääaikaa 17.02 minuuttia. Vesalainen teki liigauransa avausmaalin ja toistaiseksi ainoan tehopisteensä lyhyen sopimuksensa yhdeksännessä ja viimeisessä ottelussa 8. joulukuuta 2016 Porin Ässiä vastaan. Juhani Salo valitsi hänet ottelun Alumnien tähtien kolmostähdeksi.


title: Kristian Vesalainen

text: Vesalainen teki Frölundan SHL-joukkueessa kauden 2016–2017 aikana 26 runkosarja- ja yhdessä playoff-ottelussa tehot 1+5=6 sekä kuudessa CHL-ottelussa tehot 2+1=3. Hän voitti CHL:n mestaruuden. Vesalainen pelasi osan kaudestaan vielä myös Frölundan J20-junioreissa, joiden sisäisen pistepörssin voiton hän jakoi pudotuspeleissä Joni Ikosen kanssa tehoilla 2+1=3. Vesalaisen rooli Frölundassa jäi varsin pieneksi. Kauden jälkeen hän herätti huomiota "Ilta-Sanomien" haastattelussa kerrottuaan mielipiteensä kohtelustaan seurassa:


title: Kristian Vesalainen

text: Frölundan päävalmentaja Roger Rönnborgin mukaan Vesalaista kohdeltiin Frölundassa kuin ketä tahansa muuta pelaajaa. Seuran urheilutoimenjohtaja Fredrik Sjöströmin mukaan Frölunda olisi ollut halukas pitämään hänet jatkossakin joukkueessaan.


title: Kristian Vesalainen

text: Muun muassa kanadalaisen "The Sports Networkin" asiantuntija Craig Button arvioi maaliskuussa 2016 Vesalaisen seitsemänneksi omalla ranking-listallaan . Hänen odotettiin erinäisissä rankingeissa pitkin kautta 2016–2017 tulevan varatuksi kymmenen parhaan joukossa, mutta erään nimettömänä pysyneen NHL:n kykyjenetsijän mukaan Vesalaisen otteet olivat kevätkaudella HPK-siirron jälkeen "surkeita". Samainen kykyjenetsijä kuitenkin kertoi "Recruites" -sivustolla hänen olevan täysin muuttunut pelaaja alle 18-vuotiaiden MM-kilpailuissa ja Vesalaisen saaneen runsaasti itsevarmuutta. Tammikuussa 2017 NHL:n kykyjenetsijäpalvelu listasi Vesalaisen Euroopassa pelaavista kenttäpelaajista sijalle 19. Huhtikuun rankingissa hän nousi 15. sijalle.


title: Kristian Vesalainen

text: Winnipeg Jets varasi Vesalaisen lopulta ensimmäisen kierroksen 24. pelaajana kesällä 2017.


title: Kristian Vesalainen

text: Huhtikuun 2017 lopulla Vesalainen teki kauden 2017–2018 kattavan sopimuksen Hämeenlinnan Pallokerhon kanssa. Hän johti tehoilla 19+20=39 joukkueen sisäistä maalipörssiä ja oli sisäisessä pistepörssissä toisena Oula Palveen jälkeen, kunnes helmikuussa 2018 HPK vuokrasi Vesalaisen taloudellisista syistä loppukaudeksi Oulun Kärppiin. Kaikkiaan Vesalaisen ensimmäinen kokonainen SM-liigakausi toi 49 runkosarjaottelussa tehot 22+21=43 ja 18 playoff-ottelussa tehot 4+4=8. Hän sijoittui koko liigan maalipörssissä kuudenneksi. Vesalainen voitti Kärpissä kauden päätteeksi Suomenmestaruuden.


title: Kristian Vesalainen

text: Elokuussa 2018 Vesalainen teki kolmivuotisen tulokassopimuksen Winnipeg Jetsin kanssa. Hänen peruspalkkansa ja allekirjoituspalkkio tuovat Vesalaiselle yhteensä 925 000 dollaria, ja erilaiset bonukset voivat nostaa hänen vuositienestinsä yhteensä 1,492 miljoonaan dollariin. Vesalainen otti syksyn harjoitusleirin päätteeksi paikan Jetsin NHL-kauden 2018–2019 avauskokoonpanosta. Hän teki näin ollen NHL-debyyttinsä runkosarjan avauskierroksella 5. lokakuuta 2018 vieraissa St. Louis Bluesia vastaan. Vesalainen merkittiin Jetsin nelosketjun vasempaan laitaan Jack Roslovicin ja Nikolaj Ehlersin viereen. Hän sai ottelussa jääaikaa 8.12 minuuttia. Vesalainen keräsi myös yhden syöttöpisteen oltuaan kakkossyöttäjänä Brandon Tanevin tekemään maaliin. Hän pelasi viisi ottelua, kunnes Jets lähetti Vesalaisen AHL-joukkue Manitoba Moosen vahvuuteen. Marraskuussa SKA Pietari kauppasi Vesalaisen KHL-oikeudet Jokereihin rahallista korvausta vastaan. Hän ehti pelata Moosen AHL-joukkueessa kahdeksan ottelua tehopistein 3+5=8, kunnes pari päivää KHL-kaupan jälkeen Jets lainasi Vesalaisen loppukaudeksi Jokereihin.


title: Kristian Vesalainen

text: Vesalainen pelasi alle 20-vuotiaiden MM-kilpailuissa vuosina 2017 ja 2018. Hänet valittiin ensimmäisessä turnauksessa ensimmäisen Latviaa vastaan pelatun karsintasarjan ottelun päätteeksi Suomen ottelun parhaaksi pelaajaksi. Vesalainen onnistui tekemään turnausta edeltäneessä harjoitusottelussa Slovakiaa vastaan kypärätempun Suomen voitettua ottelun lukemin 8–1. Vuoden 2018 turnauksessa hän jakoi Suomen sisäisen pistepörssin voiton Eeli Tolvasen kanssa tehoilla 2+4=6. Vesalainen jakoi myös joukkueen sisäisen tehotilaston voiton hänen kanssaan lukemalla +6. Hänet valittiin Kanadaa vastaan pelatun avausottelun päätteeksi joukkueensa ottelun parhaaksi pelaajaksi. Vuoden 2019 turnaukseen Vesalainen kieltäytyi henkilökohtaisesti osallistumasta. Taustalla oli hänen halunsa kehittyä Jokereiden KHL-joukkueessa.


title: Kristian Vesalainen

text: Vesalainen pelasi myös alle 18-vuotiaiden MM-kilpailuissa vuosina 2016 ja 2017, joista ensimmäinen turnaus päättyi maailmanmestaruuteen ja jälkimmäinen hopeaan. Vuoden 2016 turnauksessa hän jakoi Suomen sisäisen tehotilaston voiton Aapeli Räsäsen kanssa lukemalla +8. Vesalainen voitti koko vuoden 2017 turnauksen piste- ja maalipörssin tehoilla 6+7=13. Hänet valittiin turnauksen arvokkaimmaksi pelaajaksi, parhaaksi hyökkääjäksi ja tähdistökentälliseen. Valmennus valitsi Vesalaisen Suomen yhdeksi kolmesta parhaasta pelaajasta. Hänet valittiin myös turnauksen isäntäjoukkue Slovakiaa vastaan pelatun avausottelun päätteeksi joukkueensa ottelun parhaaksi pelaajaksi.


title: Kristian Vesalainen

text: Vesalainen pelasi myös alle 18-vuotiaiden Ivan Hlinkan muistoturnauksessa vuonna 2015. Hän pelasi myös World U-17 Hockey Challengessa marraskuussa 2014 ja 2015, joista ensimmäisessä turnauksessa Vesalainen jakoi kolmella osumallaan Suomen sisäisen maalipörssin voiton Otto Sompin kanssa. Hän teki turnauksen kaikki kolme maaliaan 6. marraskuuta 2014 puolivälieräottelussa Slovakiaa vastaan. Vesalaisen kypärätempun toinen osuma jäi Suomen 5–1-voittoon päättyneen ottelun ratkaisumaaliksi. Hän edusti alle 17-vuotiaiden maajoukkuetta myös Euroopan nuorten olympiafestivaaleilla vuonna 2015, jolloin Vesalainen voitti pronssia.


title: Kristian Vesalainen

text: "Jatkoaika.comin" verkkolehden Markus Suhonen kuvailee Vesalaista voimakkaaksi kaksinkamppailupelaajaksi. Suhosen mukaan Vesalainen kykenee hyödyntämään fyysisiä mittojaan luodessaan tilaa itselleen sekä omalle joukkueelleen. "Hän on alati vaarallinen pelivälineen saadessaan ja vaikea puolustettava jokaisella kentän osa-alueella."


title: Kristian Vesalainen

text: "SuomiKiekko" -sivuston Henri Havuselan mukaan Vesalainen on isokokoinen, mutta äärimmäisen taitava sekä monipuolinen hyökkääjä. Havuselan mukaan hän on enemmän pelinrakentaja, joka luo muille huippupaikkoja, mutta yltyy kuitenkin itsekin ratkomaan pelejä. Vesalainen luistelee kokoisekseen hyvin sekä suojaa kiekkoa loistavasti. Havuselan mukaan hänen pelikäsityksensä on kärkipäätä omassa ikäluokassaan.


title: Kristian Vesalainen

text: Nimettömänä pysynyt NHL:n kykyjenetsijä on kuvaillut Vesalaista ulottuvaksi ja isoksi pelaajaksi, joka on vahva kiekon kanssa ja muistuttaa useiden vaihtojensa aikana pelityyliltään täysin Jaromír Jágria. Vesalainen on maininnut lapsuuden idolikseen Jevgeni Malkinin, johon häntä on verrattu mm. kooltaan. Vesalainen haluaa omien sanojensa mukaan kehittyä Malkinin kaltaiseksi voimahyökkääjäksi.


title: Kristian Vesalainen

text: Vesalainen on Ruotsissa pelatessaan etäopiskellut Mäkelänrinteen lukiossa. Hänen isoveljensä Henrik pelasi jääkiekkoa A-junioriksi asti.


title: Kristian Vesalainen

text: Vesalainen harrasti lapsena myös jääpalloa Vesta-bandyn joukkueessa sekä rullakiekkoa.


title: 50 kilometrin kävely olympialaisissa

text: 50 kilometrin kävely on kuulunut olympialaisten lajivalikoimaan vuoden 1932 olympialaisista lähtien. Olympiaohjelmassa on vain miesten 50 kilometrin kävely. Lyhyemmällä 20 kilometrin matkalla on sekä miesten että naisten kilpailutapahtumat. Menestynein 50 km kävelyn olympiaurheilija on Puolan Robert Korzeniowski, joka on voittanut kolme olympiakultaa.


title: Jouni Kallunki

text: Jouni Kallunki (s. 4. maaliskuuta 1992 Oulu) on suomalainen uimahyppääjä, joka edustaa Aurajoen Uintia. Hänen valmentajaan toimii Otto Lehtonen.


title: Jouni Kallunki

text: Kallunki on voittanut Pohjoismaiden mestaruuden vuosina 2011 ja 2014. Hänellä on myös useita Suomen mestaruuksia. Vuoden 2015 MM-kilpailuissa Kazanissa Kallunki kilpaili sekä yhden että kolmen metrin ponnahduslaudassa, jääden molemmissa alkueriin ja sijoittuen sijalle 28.


title: Heikki Roivainen

text: Heikki Roivainen (30. joulukuuta 1900 Pielavesi – 5. lokakuuta 1983 Kerava) oli suomalainen kasvitieteilijä joka oli tunnettu erityisesti sammaltutkimuksistaan.


title: Heikki Roivainen

text: Maanviljelijäperheeseen syntynyt Roivainen valmistui filosofian kandidaatiksi 1935 ja väitteli tohtoriksi 1954. Hän osallistui kasvitieteilijänä suomalaisten tiedemiesten retkikuntaan joka tutki vuosina 1928–1929 Tulimaata, Patagoniaa ja Chilen keskiosia. Roivainen teki tohtorinväitöskirjansa Tulimaalta keräämiensä suokasvillisuusnäytteiden pohjalta. Hän teki uuden retken näille alueille vielä 1969–1970.


title: Heikki Roivainen

text: Roivainen toimi muun muassa Pohjois-Suomen Laidun- ja Nurmiyhdistyksen toiminnanjohtajana Oulussa ja oli työssä maatalouskoelaitoksen kasvitautiosastolla sekä Helsingin yliopiston maanviljelys- ja metsäeläintieteen laitoksella. Hän oli Helsingin yliopiston kasvimuseon amanuenssina vuodesta 1953 alkaen ja museon kustoksena vuodesta 1956 alkaen.


title: Heikki Roivainen

text: Roivainen tutki muun muassa putkilokasveja, Suomen ja Tulimaan sammalia ja mikrosieniä. Hän julkaisi kaikkiaan noin 150 tutkimusta joista 14 käsitteli sammalia. Roivainen oli "Sociedad Latino Americana de Briologia"-yhdistyksen kunniajäsen ja sammalsuku "Roivainenia Perss." on nimetty hänen mukaansa.


title: Heikki Roivainen

text: Roivainen oli käsikirjoittajana ja kuvaajana Harry Lewingin vuonna 1953 ohjaamassa "Tulimaata tutkimassa"-dokumenttielokuvassa. Dokumentti käsitteli maantieteilijä ja geologi Väinö Auerin johtamaa ensimmäistä tutkimusmatkaa Tulimaahan vuosina 1928–1929. Jatkosodan aikana Roivainen toimi tk-kuvaajana.


title: Willys Americar

text: "Artikkelin nimi on sikäli harhaanjohtava, että ainoastaan mallivuosien 1941 ja '42 autoja kutsutaan nimellä "Americar". Artikkelin nimeämisessä noudatetaan kuitenkin kansainvälistä käytäntöä."


title: Willys Americar

text: Americar oli Willys-Overland Motorsin vuodesta 1937 vuoteen 1942 valmistama automalli. Korimalleina oli valittavissa sedan, coupe, wagon tai pickup truck.


title: Willys Americar

text: Mallin juuret johtavat Willys-Overland Motor Companyn valmistamaan Willys 77-malliin. Vuonna 1937 tehdyn uudelleenorganisoinnin yhteydessä yhtiön nimi muutettiin muotoon "Willys Overland Motors". Vuonna 1938 yhtiön johtoon astui amerikkalaisen ajoneuvoteollisuuden nimimies, aiemmin Chryslerille työskennellyt Joseph W. Frazer. Hänen näkemyksensä mukaan modernin designin omaava ja samalla edullinen automalli olisi taloudellisissa vaikeuksissa kamppailevan yhtiön pelastus. Uusi malli suunniteltiin edeltäneen "77:n" runkoa ja tekniikkaa hyödyntäen. Willys oli tässä vaiheessa ainoa amerikkalainen henkilöautojen massavalmistaja, joka teki autoja nelisylinterisellä moottorilla. Plymouth oli luopunut nelisylinteristen moottoreiden käytöstä vuonna 1935.


title: Willys Americar

text: Mallivuodeksi 1937 kori oli muokattu modernin näköiseksi. Konepelti on saranoitu takareunastaan. Maskin vaakasuora, korinvärinen rivoitus ulottui keulan sivupellityksessä osittain etuoveen asti. Ajovaloumpiot oli upotettu etulokasuojiin. Uuden mallin nimi on "Willys 37". Coupe-versioon oli nyt saatavilla optiona "DeLuxe"-varustus, sedaneihin se oli ollut saatavilla jo edellisvuonna, mallin ollessa vielä vanhakorinen "77". Akselivälinä on entinen 2540 mm


title: Willys Americar

text: Mallivuodelle 1938 muutokset ovat hyvin vähäisiä. Nyt kaikiin korimalleihin on mahdollista valita "Standard"- tai "DeLuxe"-varustus. Mallinimenä on "Willys 38".


title: Willys Americar

text: Mallivuoden 1939 keulan ilme on täysin muutettu. Aiemmin pyöreämutoinen konepelti on nyt kiilamainen ja uudelleenmuotoiltu maski on kallistettu eteenpäin. Myös ajovalot ovat kokeneet täydellisen muodonmuutoksen ja ne ovat tämän vuosimallin autoissa uniikit. Mallin nimi on nyt "Overland 48". Uutuutena on kaksiovisiin malleihin saatavana "Speedway"-varustetaso.


title: Willys Americar

text: Mallivuodelle 1940 auton ulkonäköä muutettiin taas keulan osalta. Nimi oli nyt "Willys" sekä varustetason kertova liite, esimerkiksi "Willys Speedwa Sedan". Täysin lokasuojiin upotetut ajovaloumpiot olivat pisaranmuotoiset. Kalliimmissa varusteversioissa oli konepellin sivuilla kromilistat. Keulalla olevat jäähdytinaukot saivat kromiset ritilät. Akseliväli kasvoi mittaan 2591 mm.


title: Willys Americar

text: Malli sai nimen Americar. Maskin kaksiosainen kromiritilä muuttui yksiosaiseksi. Akseliväli kasvoi mittaan 2642 mm. Mallin valmistus päättyi USA:n sotatoimien johdosta helmikuussa 1942.


title: Willys Americar

text: Vain vuosimallien 1941 – 42 malleja, viralliselta nimeltään "441" ja "442", kutsutaan nimellä "Americar". Aikakaudelle tyypillisen, amerikkalaisen kiihkoisänmaallisuuden ilmapiirin vallitessa, tämän uskottiin lisäävän mallien myyntiä. Vuonna 1941 malleja myytiin yhteensä noin 22 000 kappaletta ja tyngäksi jääneenä mallivuotena 1942 noin 7000 kappaletta. USA:n autonvalmistuksen mittakaavassa lukuja voidaan pitää todella vähäisinä. Yhdysvaltojen aloitettua sotatoimet kaikki amerikkalaisten ajoneuvovalmistajien siviilituotanto määrättiin lopetettavaksi, eikä Americar muodostanut tästä poikkeusta. Willys-Overland jatkoi kuitenkin toimintaansa ajoneuvovalmistajana, armeijan kanssa tehdyn Willys MB-mallin toimitussopimuksen ansiosta. Sodan päätyttyä Willys-Overland varmisti itselleen oikeudet "Jeep"-merkin käyttöön. Sotajeeppien muuntaminen siviiliversioiksi "CJ", sekä niiden hyvin käynnistynyt myynti teki yhtiölle tarpeettomaksi jatkaa ennen sotaa kehitettyjen henkilöautojen valmistamista ja tämä sinetöi myös "Americarin" kohtalon.


title: Willys Americar

text: Willys-Overlandilla oli Americarin seuraajaksi suunniteltu, vuonna 1940 prototyyppivaiheessa ollut, malli "6/66", mutta Yhdysvaltojen harjoittamat sotatoimet lykkäsivät mallin kehityksen kauemmas tulevaisuuteen. Protyypin suunnitelmat kaivettiin esiin jälleen vuonna 1945, mutta "CJ"-mallien valmistus työllisti yhtiön niin hyvin, ettei se nähnyt aiheelliseksi alkaa varsinaisen henkilöauton valmistusta. Näin ollen vuoden 1942 Americar oli Willys-Overlandin viimeinen varsinainen henkilöauto, kunnes yhtiö esitteli Willys Aeron, vuonna 1952.


title: Fjalar

text: Fjalar on pohjoismainen miehen etunimi.


title: Fjalar

text: Fjalar on myös muinaisskandinaavisen taruston henkilöhahmo.


title: Fjalar

text: Suomessa nimen on tehnyt suosituksi Runebergin teos Kuningas Fjalar vuodelta 1844, joka merkittävästi vaikutti suomalaisen kansallishengen kehittymiseen. Nimestä on aikoinaan ollut käytössä myös suomenkielinen mukaelma "Vielar".


title: Fjalar

text: Vuoden 2009 loppuun mennessä nimi Fjalar on Suomessa Väestörekisterikeskuksen tietojen mukaan annettu 784 henkilölle, joista suurin osa on syntynyt 1900-luvun alkupuolella. Fjalarin nimipäivä on suomenruotsalaisen kalenterin mukaan 24. lokakuuta. Vuosina 1908–1928 nimi oli samalla päivällä myös suomenkielisessä kalenterissa.


title: Klooritrifluorieteeni

text: Klooritrifluorieteeni eli trifluorikloorieteeni (CClF) on alkeeniehin kuuluva halogenoitu orgaaninen yhdiste. Yhdistettä voidaan käyttää kylmäaineena ja polymeerien valmistukseen.


title: Klooritrifluorieteeni

text: Huoneenlämpötilassa klooritrifluorieteeni on väritöntä kaasua. Yhdiste liukenee eräisiin orgaanisiin liuottimiin kuten bentseeniin ja kloroformiin. Klooritrifluorieteeni on hieman stabiilimpaa kuin tetrafluorieteeni eikä polymerisoidu yhtä helposti, mutta tuotteen joukkoon lisätään usein stabilisaattoriksi tributyyliamiinia varastoinnin ajaksi.


title: Klooritrifluorieteeni

text: Tyypillisin tapa klooritrifluorieteenin syntetisointiin on 1,1,2-trikloori-1,2,2-trifluorietaanin dekloorausreaktio. Synteesi voidaan suorittaa johtamalla 1,1,2-trikloori-1,2,2-trifluorietaani metallista sinkkiä ja metanolia sisältävään reaktoriin tai kaasufaasissa, jolloin katalyyttinä toimii alumiinifluoridin ja nikkelifosfaatin seos.


title: Klooritrifluorieteeni

text: Klooritrifluorieteeniä voidaan käyttää kylmäaineena. tärkein käyttökohde on kuitenkin polymeerien valmistus. Yhdisteestä valmistetaan homopolymeeriä, mutta se voi olla komonomeerinä yhdessä eteenin, vinylideenifluoridin ja vinyylikloridin kanssa. Yhdiste muodostaa hyvin lyhyitä polymeerejä, telomeerejä esimerkiksi tetrafluorimetaanin ja fluoroformin kanssa ja näitä käytetään voiteluaineina. Yhdistettä voidaan käyttää myös orgaanisissa synteeseissä korvaamaan hydroksyyliryhmiä fluoriatomeilla sekä enfluraanin ja halotaanin valmistamiseen.


title: Irene Epple

text: Irene Epple-Waigel (o.s. Epple, s. 18. kesäkuuta 1957 Seeg, Baijeri, Saksan liittotasavalta) on saksalainen alppihiihtäjä. Hän edusti TSV Seeg -seuraa. Hän on pituudeltaan 165 cm. Myös hänen sisarensa Maria Epple oli huipputason alppihiihtäjä.


title: Irene Epple

text: Irene Epple saavutti Lake Placidin olympialaisissa 1980 hopeaa suurpujottelussa 0,46 sekuntia Hanni Wenzelille hävinneenä. Innsbruckin olympialaisissa 1976 hän oli syöksylaskussa kymmenes ja suurpujottelussa viidestoista.


title: Irene Epple

text: Epple sai Garmisch-Partenkirchenin MM-kilpailuissa 1978 hopeaa syöksylaskussa 0,24 sekuntia Annemarie Moser-Pröllille hävinneenä. Samojen kisojen suurpujottelussa hän oli neljäs. Schladmingin MM-kilpailuissa 1982 hän sijoittui alppiyhdistetyssä seitsemänneksi, syöksylaskussa kahdeksanneksi ja suurpujottelussa 14:nneksi.


title: Irene Epple

text: Epple sijoittui maailmancupin kokonaiskilpailussa toiseksi kaudella 1981–1982, kolmanneksi 1978–1979, neljänneksi 1983–1984, viidenneksi 1979–1980 ja 1980–1981, kuudenneksi 1982–1983 sekä kymmenenneksi 1975–1976.


title: Irene Epple

text: Epple voitti suurpujottelun maailmancupin kaudella 1981–1982, sijoittui kolmanneksi 1978–1979 ja 1980–1981 sekä neljänneksi 1979–1980. Alppiyhdistetyn maailmancupin hän voitti kaudella 1981–1982, sijoittui toiseksi 1983–1984 ja kolmanneksi 1982–1983. Syöksylaskun maailmancupissa hän sijoittui toiseksi kaudella 1983–1984, neljänneksi 1980–1981 sekä viidenneksi 1978–1979 ja 1981–1982.


title: Irene Epple

text: Hän voitti kaikkiaan 11 maailmancupin osakilpailua, sijoittui 16 kertaa toiseksi ja 17 kertaa kolmanneksi.


title: Irene Epple

text: Epple valittiin Länsi-Saksan vuoden naisurheilijaksi 1980. Aktiiviuransa jälkeen hän opiskeli lääketiedettä valmistuen 1992. Hän solmi vuonna 1994 avioliiton Theo Waigelin kanssa, joka toimi Saksan valtiovarainministerinä 1989–1998.


title: Irene Epple

text: Lähde:FIS


title: Antero Vaarama

text: Otto Antero Vaarama (17. kesäkuuta 1912 Kuopio – 1. lokakuuta 1975 Turku) oli suomalainen kasvitieteilijä ja Turun yliopiston kasvitieteen professori.